Carolok 12
1Dano ma ye pwony noŋo maro ni ebed ki ŋec mo,
ŋat ma kwero pwony noŋo miŋ.
2Rwot bedo ki yomcwiny i kom dano ma kite ber,
en ŋolo kop loyo latim marac.
3Dano pe cuŋ matek pi timo gin marac,
ento dano ma tiyo gin ma atir bedo calo lwit yat mudonyo matut i ŋom
ma ŋat mo pe roma putone.
4Dako makwiri ma kite ber miyo dano keto deyo i kom cware,
dako ma kela lewic bedo calo bur adola mudet i tyen cware ma ogudo cogo.
5Tam pa ŋat ma kite atir tye kakare ma rwatte ki cik;
lok ma jo maraco giyubo bwolo dano abwola.
6Lok ma dano marac loko nyayo to,
ento lok pa ŋat ma cwinye atir laro dano.
7Jo maraco gityekogi woko ducu pe mo doŋ,
kun jo me doggola pa dano ma kite atir biri nakanaka.
8Dano maryek ma tye ki ŋec jo gipwoyo,
ento gicayo ŋat ma tamme oŋak.
9Dano ma bedo ki mwolo ma tiyo tic wek enoŋ jami me gwoko kwone,
ber kato ŋat ma poro bedo dano madit ma noŋo pe tye ki cam.
10Dano ma kite atir gwoko lee ma tye i pacone maber,
ma noŋo jo maraco gigerre agera i kom leegi laboŋo kica mo,
11Ŋat ma lapur matek twero limo cam mabup;
ŋat ma balo karene i timo tim ma konnye pe,
noŋo en ŋat ma ryekone pe.
12Cel gogo pa jo maraco bipoto woko piny,
ento jo ma kitgi atir gicuŋ gigi matek likiŋ.
13Dano ma latim marac gimake ki lok me bal ma en loko,
ŋat ma kite atir bwot ki i ayela ducu ma opoto i kome.
14Dano twero yeŋ ki jami mabeco ma en limo pi lok ma en loko,
dok tic ma dano tiyo kelle bakacic bene.
15Dano ma lamiŋ tamo ni gin ma en etiyo ducu tye atir,
kun dano ma ryek winyo mere tam ma gimiye.
16Ka kiniga omako lamiŋ giŋeyo woko cut,
ento dano maryek pe paro yet ma giyete kwede.
17Ŋat ma lagen tito lok me caden ma tye ada,
caden ma lagoba tito mere lok goba me bwola keken.
18Lok pa ŋat ma pe ki tam winnye malit macalo pala lucwan ka ocobo dano,
ento lok ma a ki i leb ŋat maryek twero caŋo dano.
19Lok goba ri pi kare manok keken, ento lok ada bedo matwal.
20Jo ma giyubo lok me tiyo gin marac aye gikano lok me bwola i cwinygi,
kun noŋo jo ma gitamo me tiyo gin maber gibedo ki yomcwiny.
21Pe tye gin mo marac ma twero poto i kom ŋat ma kite atir;
dano marac nino ducu noŋo mere ayelayela keken.
22Rwot dag jo ma giloko lok goba,
ento cwinye bedo yom i kom jo ma gitiyo ki gen.
23Dano ma tye ki niaŋ matut liŋ gire mot kadi en ŋeyo gin mo-ni,
jo ma gin lumiŋ ginyuto kwiya pinygi ka maleŋ bot dano.
24Dano ma omiyo kwone me tiyo tic matek bedo ki twero me loyo luwote,
ento ŋat ma lawackom gibikete ka tiyo tic muroni mapek.
25Par mapol geŋo dano me bedo ki yomcwiny,
lok maber me kica aye romo kweyo cwinye.
26Dano ma kite atir ŋiyo kwone, miyo pe tiyo gin marac,
kun jo maraco noŋo kitgi-nu ŋakogi girweny arwenya.
27Dano ma kome wac pe mako lee mo,
ento dano ma tiyo tic matek twero bedo ki lonyo mabup.
28Bedo ki kit ma atir tero dano i kwo,
ento lubo yo me bal tero mere dano i to.


Wel 6
Cik ma mako jo ma gin ajula pa Lubaŋa
1Rwot owaco bot Moses ni, 2"Wac bot jo Icrael ni, Ka laco mo nyo dako mo okwoŋo kwoŋ ma pire tek, kwoŋ me bedo ajula pa Lubaŋa*, ci okone gire kene pi bedo dano pa Rwot, 3-en bikone gire kene kun pe mato koŋo vino nyo gin ma mero dano; pe bimato kono mawac ma oa i kom vino nyo i kom gin mo ma mero dano; pe bimato pig nyig olok, kadi camo nyige madyak nyo mutwone. 4I kare ducu ma en okone iye gire kene, pe bicamo gin mo ma oa i kom olok, kadi nyige matino ma i iye, wa odune.
5"I kare ducu ma noŋo en okwoŋo pire ni ebikone gire kene, lyedi pe bigudo wiye; bibedo dano maleŋ o wa i kare ma en okone iye pi bedo dano pa Rwot doŋ otum; biweko yer wiye lot maboco ma pe giŋolo.
6"I kare ma en okone iye gire kene pi bedo dano pa Rwot, pe binyiko cok i kom dano muto. 7Pe biballe doko keni kadi pi wonne nyo minne, nyo ominne, nyo laminne ka ce guto, pien gin ma nyuto konene kene pi bedo dano pa Lubaŋa pud tye i wiye. 8I kare ducu me konene kene en bibedo maleŋ pi Rwot.
9"Ka dano mo oto atura ka ŋete, ma miyo wiye ma okwero-ni odoko keni, en bilyelo wiye i nino me lonnyene; bilyelo i nino me abirone. 10I kom nino me aborone en bitero amam aryo nyo litino akuri aryo bot ajwaka i doggola kema me rwatte. 11Ajwaka bityero acel pi gitum me bal ki acel pi gitum awaŋa, kun timo gin lakwany bal ki i kom dano-nu, pien onoŋo obalo pi gudo kom dano muto. En bikwero wiye i nino meno kikome, 12ci kone gire pi bedo dano pa Rwot pi karene me kone kene, dok bikelo wod romo ma ditte mwaka acel obed gitum me tiŋo alii; ento kare mukwono ca noŋo oballe noŋo, pien yer wiye ma okwero-ni odoko keni.
13-"Man aye cik ma mako dano ma ajula pa Lubaŋa ka karene me kone kene doŋ otum. Gibikele i doggola kema me rwatte, 14ci en bityero motte bot Rwot, wod romo acel me mwaka acel, ma kome pe ki mwonyo, pi gitum awaŋa, ki bwoŋ romo acel ma ditte mwaka acel ma kome pe ki mwonyo pi gityer lakwecwiny, 15kacel ki aduku me mugati ma tobi pe iye, capat me moko kwon mapwotte ma girubo ki moo, ki capat marep ma tobi pe iye ma gireyo moo i komgi, ki gityer me moko kwon ki gityer amata mutikogi.
16"Ajwaka bikelogi i nyim Rwot, ci tyero gitum me balle ki gitum me tiŋo alii. 17Ka dok bityero nyok romo obed gityer Lakwecwiny bot Rwot, kacel ki aduku mugati ma tobi pe iye. Ka dok ajwaka bityero gityer me moko kwon ki gityer amatane. 18Dano ma ajula pa Lubaŋa bilyelo yer wiye me kone kene i doggola kema me rwatte, ci bikwanyo yer wiye me bedo ajula-ni, keto i mac ma tye i te gityer lakwecwinynyi. 19Ajwaka bikwanyo bat nyok romo ka doŋ gitedo, ki capat acel ma tobi pe iye, ki i aduku, ki capat marep acel ma tobi pe iye, biketogi i dye cin ajula, ka doŋ olyelo yer wiye me kone kene. 20Ajwaka bikwatogi me bedo gityer me akwata i nyim Rwot; gin aye waŋ wat maleŋ pa ajwaka, kacel ki gok ma gikwato-ni ki em ma gityero; lacen ajula doŋ twero mato koŋo vino.
21"Man aye cik ma mako ajula ma okwoŋo kwoŋ. Gityerre bot Rwot bibedo ma oporo kwoŋŋe ma okwoŋo me bedo ajula pa Lubaŋa, ma en miyo kacel ki gin ma en romo noŋone: wek en oti ma oporo kwoŋ ma yam okwoŋo, kun lubo cik ma mako konene kene me bedo ajula."
Lamo gum pa ajwagi
22Rwot owaco bot Moses ni, 23"Wac bot Aron ki awobene ni, Wubilamo gum i kom jo Icrael kit man: ibiwaco botgi ni,
24Rwot omini gum, ogwoki;
25Rwot oneni ki waŋ me kica, otimi ber
26Rwot tiŋ waŋe i komi omini kuc.
27Gibiketo nyiŋa i kom jo Icrael kit meno, ci an abimiyogi gum."


2 Camuel 7
Lubaŋa oketo gicikke ki Daudi
(1 Tek 17.1-27)
1I kare ma doŋ kabaka Daudi obedo i ode, ma onoŋo Rwot omiye yweyo i kom lumerokke ma gurume dyere-ni, 2owaco bot lanebi Natan ni, "Nen ba, an doŋ abedo i ot bao cedar, ento canduk pa Lubaŋa pud bedo i kema." 3Natan odok iye bot kabaka ni. "Cit iciti gin ducu ma tye i cwinyi, pien Rwot tye kwedi."
4Ento i dyewor acel-lu en aye lok pa Rwot obino kwede bot Natan ni, 5"Cit icitit bot laticca Daudi ni Rwot owaco kuman ni, 'In imito gerra ot me bedona? 6An peya abedo i ot mo cakke ki i kare ma yam akwanyo jo Icrael ki i Ejipt o kwede wa onyoo-ni, ento gibedo ka wirre kweda kun abedo i kema. 7I lwak kabedo ducu ma abedo ka wirre iye ki jo Icrael ducu, onoŋo yam koŋ aloko lok mo bot luŋolkop pa jo Icrael, ma acikogi pi kwayo lwak ka jo Icrael, kun awacci, "Piŋo pe koŋ wugerra ot mo me bao cedar?" ' 8Mumiyo ibiwaco bot laticca Daudi ni, 'Rwot me mony owaco k it man ni, An yam akwanyo in ki ka kwat i olet, ka ma ibedo iye ka leko romi, wek ibed laker ma loyo jona jo Icrael. 9Dok abedo ka Ionne kwedi i kabedo ma icito iye ducu, abedo ka jwero lumerokki woko ki i nyimi. An dok abimiyo nyiŋi ywek ma rom ki nyiŋ jo madito ma i wi lobo-ni. 10Dok abimiyo kabedo ki jona jo Icrael, ci abiketogi iye, wek doŋ gubed i kabedogi kikome, ma pe doŋ giyelogi matwal, wa lulweny magwa bene pe dok bipoto i komgi i kare mo, kit ma con ca, 11cakke ki i kare ma yam aketo iye luŋolkop ma guloyo jona jo Icrael; doŋ abimiyo iywe ki lweny i kom lumerokki ducu. Dok Rwot otyeko tuco boti ni en ebimiyo jo ma i odi gibedo mapol,. 12-Ka kareni oromo ma doŋ ibuto kacel ki kwariwu-ni, ci abimiyo wodi mo ma in kikumi inywalo bedo madit, ci abimoko kerre bedo matek. 13En aye bigero ot pi nyiŋa, an abimoko komkerre bedo matwal. 14-An abibedo wonne, ki en bibedo woda. Ka ce otimo bal, ci abipwode ki odoo pa dano, ki kit goco pa awobe pa dano. 15Ento pe abikwanyo mar mera ma pe lokke woko ki i kome, kit ma yam akwanyo ki i kom Caulo, ma yam aryemo woko ki i nyima-ni. 16-Odi ki kerri bimoko i nyima nakanaka; ki komkerri bene bimoko matwal.'" 17Natan otito lok magi ducu bot Daudi, ki kit ginanyuta ma onen bote ducu.
18Lacen Daudi ocito obedo piny i nyim Rwot i kema ma Rwot bedo iyeni, ci owacci, "Ai Rwot Lubaŋa, an aŋa, oda bene kono gin aŋo, mumiyo ikonya nio wa onyoo-ni? 19Ento in pud ibwono kony man ni tidi ki tuŋ boti, ai Rwot Lubaŋa ibedo ka lok i kom dano ma i oda kit ma gibibedo kwede pi kare malac ma tye anyim, inyuto bota kit ma likwaya gibibedo kwede i anyim, ai Rwot Lubaŋal 20An Daudi dok abiwacci kit lok aŋo? In iŋeyo an, ai Rwot Lubaŋa ma an laticci-ni. 21Itiyo gin madit magu ducu pi lubo lok ma yam iloko pi mitti keni, wek an laticci anen ki waŋa. 22In idit mada, ai Rwot Lubaŋa; pe tye ŋatti mo macalo in, pe tye Lubaŋa mo, kono in keken, kit ma yam wawinyo ki itwani. 23-Rok mene ma i wi lobo ma rom ki joni jo Icrael, ma yam in Lubaŋa icito ka kokogi ki i opii wek gubed joni wek nyiŋi oywek pigi, pi tim madito ma itimo ma miyo lworo, ki pi ryemo rok mukene mapol woko ki i nyimgi, kacel ki lubaŋagi? 24In ityeko moko lwakki jo Icrael wek gubed joni nakanaka; dok in, ai Rwot, idoko Lubaŋagi.
25"Ai Rwot Lubaŋa, kombeddi doŋ imok lok ma yam iwaco i koma ki i kom jo ma i oda matwal, ci doŋ itim kit ma iwaco-ni. 26Kumeno dano gibidworo nyiŋi nakanaka kun giwacci, 'Rwot Lubaŋa me mony aye Lubaŋa ma loyo jo Icrael,' ki ot pa laticci Daudi bimoko i nyimi matwal. 27Ai Rwot me mony, Lubaŋa pa Icrael, in aye inyuto tammi bota, an laticci, kun iwacci ibimiyo oda bedo madit; en gin mumiyo an laticci alirrio tekcwiny me kelo lega man i nyimi. 28Ai Rwot Lubaŋa, in aye Lubaŋa, lokki bedo me ada, ci in doŋ ityeke cikke me timo gin man maber pira. 29Pi meno, alegi ni imi gum i kom jo ma i oda, wek gumedde ameda ki bedo i nyimi nakanaka; pien in, ai Rwot Lubaŋa, doŋ iwaco, dok pi lokki me gum miyo likwaya gibibedo ki gum nakanaka."


Carolok 16
Carolok ma mako kwo ki kit pa dano
1Yub ma tye i tam, meno yub pa dano;
ento Rwot aye ma loyo lok ma dano loko.
2Dano neno ni gin ducu ma etimo tye atir ki tun bote,
ento Rwot aye neno cwinye ka leŋ.
3Leg Rwot okonyi i ticci ducu ma itiyo,
ci yub ducu ma it ye kwede bicobbe maber dok kakare.
4Kit jami acel acel ma Rwot oketo tye ki tyen lokke,
doŋ agikki pa jo maraco aye to.
5Rwot dag jo ma luwakke;
en pe biweko gibwot ma pe koŋ noŋo opwodogi.
6Bed ki mar me ada dok ki gen ci Lubaŋa biweko balli;
lwor Rwot ci gin mo marac pe bitimme i komi.
7Ka inen kit pa dano yomo cwiny Rwot,
ci Rwot bene cako miyo kuc bedo i kin dano meno ki lumonene.
8Gin matidi ma inoŋo ki yo ma atir ber kato lim madwoŋ ma ilimo i yo me bwami.
9Dano yubo yubbe ki i cwinye,
Rwot aye ma telo en miyo cobo maber.
10Kabaka loko lok kit ma noŋo Rwot omiye ni oloki;
miyo doge bene pe cer ka ŋolo kop pa dano.
11Rwot cwinye yom i kom jo ma gitye ki mijan ma pimo jami kakare;
kidi lapim jami-me acata ducu en mutiyogi.
12Luker pe gitwero ciro jo ma gitiyo gin marac,
pien bedo ki kit ma atir aye miyo komker cuŋ matek.
13Kabaka bedo ki yomcwiny i kom dano ma loko lok ki gen,
dok en maro ŋat ma loko lok ada.
14Dano maryek twero kweyo akemo pa kabaka;
ka kiniga omako rwot, ci dano mo to woko.
15Yomcwiny ma kabaka tye kwede nen wa i tur waŋe dok miyo kwo,
ki kicane bene tye macalo pol ma miyo kot cwer i cwir.
16Bedo ki ryeko ber kato lonyo ma dano tye kwede;
dok bedo ki niaŋ matut ber kato noŋo lim.
17Jo ma cwinygi atir giwoto i yo ma pe terogi ka timo gin marac;
ŋat ma gwoko kite bilaro kwone bene.
18Wakke tero dano i can,
ki cwiny me nyatte miyo dano poto i can.
19Bedo kacel ki lucan ki cwiny me mwolo
ber kato poko jami ayaka ki jo ma luwakke.
20Ŋat ma winyo lok me pwony ma gipwonye kwede bibedo ki kwo maber,
dok ŋat ma geno Rwot bedo ki yomcwiny.
21Dano maryek ki i cwinye giŋeyo ni tye bene ki niaŋ matut;
en loko lok mamit ma bito ki tam pa dano.
22Ryeko miyo kwo bot ŋat ma tye kwede,
ento miŋo kelo can keken i kom lumiŋ.
23Tam pa dano maryek miyo en loko lok maber ma nyuto niaŋ matut,
dok gin ma en waco ducu bedo lok me pwony ma bito jo mukene.
24Lok ma giloko ki kica lim calo moo kic,
lim mada ma yomo cwiny dok miyo yotkom.
25-Tye gin ma dano tamo ni en aye yo ma atir,
kun noŋo yo ma kit enu tero en i to.
26Miti ma latic tye kwede miyo en tiyo matek;
pien mito ni ecam eyeŋ kare ducu wek kec pe obed ka neke.
27Dano ma latim bwami piro lok me neko jo mukene woko,
dok lok ma en loko noŋo lyet calo mac.
28Dano ma cwinye rac bedo kun keto lok ma nyayo mone i kin dano,
ki ŋat ma maro kwoto dano, keyo larem pa jo mapol.
29Dano ma labwami bwolo lawote,
miyo lawote lubo yo ma pe ber ci poto woko i can.
30Ŋat ma gayo lawote ki waŋe noŋo tye ki yub me limo gin marac ikome;
dano ma miyo doge likiŋ bikelo gin marac.
31Lwar wic aye lalukana me deyo pa ludoŋo,
ka ce obino pi kwo ma tye atir.
32Ŋat ma kiniga pe mako oyot ber loyo twon oteka,
ŋat ma loyo tam ma i cwinye kene loyo ŋat ma omayo gaŋ kulu.
33Kadi bed gibol kwir,
ento Rwot aye ma ŋolo kop.


Joel 3
1"Pien nen, i nino meno, ki i kare maca, i kare ma abidwoko gum me Juda ki me Jerucalem, 2abicoko rok ducu, abikelogi i nota pa Yekocapat. Ci abinologi kop ki kunnu, pi jona Icrael ma ginaleyana, pien gukeyogi woko i kin lurok, dok gupoko lobona woko, 3gubedo ka bolo kwir pi jo mera, kun gicato awobi pi malaya, dok gicato nyako wek ginoŋ koŋo vino, ci gumato.
4-"Wun jo Turo ki jo Cidon, ki wun jo ducu ma i lobo Piliciti, wun kono wudoko gin aŋo ki bota? Wun wumito cula pi gin mo ma atiyo? Ka ce wucula, ci abidwoko cul me tim mewu i wiwu kenwu oyotoyot dok aruya bene. 5Pien wukwanyo ryal mera ki jabuna, dok wutero jamina mabeco ma pigi tego bota, ci wuketogi i ot jogiwu. 6Wucato Lujuda ki jo me Jerucalem bot jo Grik, kun wuterogi ka mabor ki wan lobo megi. 7Ento koni abitwarogi malo wek gua woko ki i kabedo ka ma yam wucatogi iye; ci abidwoko cul me tim mewu i wiwu kenwu. 8Abicato litino awobewu ki anyirawu bot jo Juda. Ci gin gicatogi bot jo Ceba, en rok ma tye ka mabor; pien Rwot doŋ owaco."
9Wutit lok man i kin rok ducu!
Wuywa mony, wulyet cwiny oteka lweny.
Wek lulweny ducu gurwa cok, gubin wa malo kany.
10-Wutet kweri dyaŋ gudok pala lucwan,
wutet pala laŋol olok odok toŋi;
wek lagoro owacci, "An laco."
11Wurune, wubin oyot,
wun rok ducu ma orumo kany-nyi;
wucit, wugurre kunnu.
Rwot, doŋ ikel cogi coni!
12Wek rok ducu doŋ gumukke, gubin,
gubin kany wa i nota pa Yekocapat;
an abibedo piny kunnu ka ŋolo kop ki rok ducu ma orumo kany.
13-Wumak pala kac, pien kal doŋ ocek.
Wuwot ka nyono olok, pien bur doŋ opoŋ woko.
Bur koŋo vino ducu opoŋ woko libyeny,
pien balgi doŋ dwoŋ twatwal.
14Lwak madwoŋ, lwak madwoŋ gucokke,
i nota me moko tam.
Pien nino pa Rwot doŋ tye cok, i nota me moko tam.
15Cen ki dwe bicido woko licuc,
lakalatwe bene pe gibiryeny.
16-Rwot mor ki i Cion, dwane winnye ki i Jerucalem,
polo ki lobo giyeŋŋe.
Ento Rwot aye ka-larre pa jone,
en ka ma jo Icrael gibwot iye.
17"Kit meno wubiŋeyo ni an a Rwot Lubaŋawu,
ma abedo i Cion ma got mera maleŋ.
Jerucalem bene bibedo maleŋ,
ci lurok doŋ pe gibibaro dyere matwal.
18"I nino meno koŋo vino maliŋo bicwer ki i godi,
cak bimol ki i wi cere ducu, pii bipoŋ,
mol ki i kulu ma i Juda ducu;
wan it bigunnye ki i ot pa Rwot,
ci bibido nota me Citim.
19"Ejipt bidoŋ obur,
Edom bi doko tim ata, pi timgi me gero i kom jo Juda,
pien guonyo remo pa jo ma pe ki bal i lobogi.
20Ento dano doŋ bibedo i Juda matwal,
ki i Jerucalem pi kare ducu.
21Abiculo kwor me remogi
pe abikwanyo kop woko ki i kom lutiŋ alii,
pien Rwot bedo i Cion."


Yakobo 4:11
Ŋolo kop i kom omeru
11Utmegina, pe wulok lok mo marac kun ŋat acel acel loko i kom lawote. Ŋat ma loko lok marac i kom ominne, nyo ŋolo kop i kom ominne, noŋo oloko lok marac i kom cik, noŋo doŋ bene oŋolo kop ki cik. Ento ka in iŋolo kop ki cik, in doŋ pe lacob cik ento idoko laŋolkop.


Icaya 58:13
Gwoko ceŋ cabit
13"Ka ce iworo ceŋ cabit macalo kabedo maleŋ,
iweko timo gin ma yomo cwinyi i nino maleŋ,
ka ce iworo ceŋ cabit macalo nino me yomcwiny,
dok macalo nino ma Rwot olonyo ma obedo maleŋ me deyo;
ka ce imiyo deyo bot Rwot, kun pe ilubo yoni keni,
kadi ki yenyo gin ma yomo cwinyi, nyo loko lok atata;


2 Jo Korint 9:5
5Meno aye gin mumiyo atamo me cuko cwiny utmegiwa me kwoŋo nyima me bino botwu, wek gin aye koŋ gunen ka mot man ma yam wucikke me miyone-ni wuyubo; wek doŋ obed ma giyubo woko macalo mot ma wumiyo giwu ki cwinywu kenwu ma pe gidiyowu iye adiya.


Ejekiel 43:11
11Ka doŋ ineno lewic omakogi pi bal ducu ma yam gutimo, ci doŋ itit botgi yub ma gigero ki ot pa Lubaŋa-ni, kit ma gigero kwede doggolane me donyo ki dogcel ka ma gikato ki iye ki ka ma gidonyo ki iye, ki kit ma gedo me ot pa Lubaŋa ducu ocuŋ kwede, Dok bene imi guŋe kit me lubo cikke ducu, ki gin ma Rwot ociko ducu; co woko piny i nyimgi ma gin bene gineno, wek omi gin gugwok dok guti gin ma giciko ducu kun gilubo cik ducu.


Icaya 50:2
2"Piŋo kono yam pe anoŋo dano mo i kare ma abino-ni?
Dok i kare ma alwoŋo lwoŋo,
piŋo ŋat mo kono pe ogamo doga?
Wutamo ni ciŋa cek, pe twero koko wu?
Tekona pe me larowu?
Koŋ inen, nam otwo woko i kare ma ajuko,
atwero loko kulu ducu doko tim aroo;
rec ma i igi bidoko coo pi can pii, gito woko pi orwo pii.


Jeremia 17:8
8En bedo calo yat ma gipito i ŋet kulu,
ma cwalo lwite donyo woko piny wa i laora kulu.
Ka i kare me lyeto ma piny otwo en pe lworo gin mo,
pien pote bedo madyak kumeno,
dok bene i mwaka ma cen ryeny teretere ma pii pe en pe paro gin mo,
dok pe giko nyako nyige."


Yubu 27
Yubu otito pi gin ma timme i kom jo maraco
1Yubu dok omedde ki lokke kun waco ni,
2"Akwoŋo ki nyiŋ Lubaŋa makwo, ma Won Twer Ducu,
ma omiyo cwinya odoko kec pi kwero ŋolo koppa atir,
3ni, pi kare ducu ma pud atye ki yweyo,
ma cwiny pa Lubaŋa pud tye i uma,
4doga pe biloko goba,
ki leba bene pe biloko lok me bwolo dano.
5Pe abiye lokwu matwal ni gin ma wuloko tye kakare;
nio waŋ ma ato, ento pud abiwacci cwinya leŋ.
6Pud abicuŋ matek kun awacci kita tye atir, pe abilokke;
aŋeyo ki i cwinya kena ni pe tye nino mo i kwona ducu ma lewic myero omaka iye.
7"Wek lukworra gunen can macalo jo maraco!
Wek jo ma gimito lweny kweda gitimgi macalo lubalo!
8Dano ma pe lworo Lubaŋa tye ki gen aŋo ka kwone otum woko,
ka Lubaŋa okwanyo kwone woko?
9Lubaŋa biwinyo kokone ka ayela mo obino i kome?
10Cwinye bibedo yom i kom Won Twer Ducu?
Bilego Lubaŋa kare ducu?
11Atye ka pwonyowu ki lok ma dok i kom twer pa Lubaŋa,
pe aumo kit tam ma Won Twer Ducu tye kwede.
12Nen, wun ducu doŋ wutyeko nenone piwu kenwu;
piŋo dok wuloko lok ma konnye pe?
13"Man can ma Lubaŋa poko bot dano marac,
man gin ma jo ma giuno jo mukene ginoŋo ki bot Won Twer Ducu.
14Ka litino pa dano marac ginya,
ginekogi woko ki pala lucwan;
litino ma en onywalo pe gibedo ki cam ma romogi.
15Litinone ma pud gikwo two gemo aye nekogi,
ci mongi pe kokogi.
16Kadi bed oguro lim odurre calo kweyo,
kadi ocoko boŋŋi obako lipim,
17en twero cokone mere, ento dano ma kite atir aye ma birukogi,
dano ma pe ki bal aye ma bipoko limme.
18Ot ma en ogero bibedo calo obwo oboropyen,
nyo ot aduc ma giyubo pi kuro cam ma tye i poto.
19Cen mo bibuto piny ma noŋo pud olony,
ento ka oyabo waŋe odiko ci noŋo gin mo doŋ pe.
20Gin ma kelo lworo bimwonye woko macalo pii lalele;
yamo lapiru bitine woko cwiny dyewor.
21Yamo ma a wokceŋ bitine wo ko tere matwal;
kun kwanye woko ki i kabedone,
22bicorre i kome laboŋo kica,
miyo en riŋo woko ki tekke ducu wek ebwot ki i twerone.
23Yamo kok macalo ŋat ma doŋo ciŋe pi nyware,
ŋur calo ŋat ma tye ka jwiye ki i kabedone."


Ejekiel 36
Dwoko gum pa jo Icrael botgi i kare me anyim
1Rwot owacci, "In wod pa dano, tit ki godi me Icrael kun iwaco botgi ni guwiny lok ma an 2Rwot Lubaŋa atye ka loko botgi ni, 'Lukwor pa jo Icrael giwacci, Doŋ wuneno, cere macon-gu ducu doŋ gudoko mewa.'
3"Tit lok kun ituco gin ma an Rwot Lubaŋa atye ka wacone. I kare ma rok ma cokcok ma gurumo lobo Icrael gulwenyo dok guyako godi me Icrael woko, gin ducu gubedo ka nywaro jo Icrael ki lok aŋec. 4Pi meno, wun godi me Icrael, wuwiny lok ma an Rwot Lubaŋa atye ka wacone bot godi ki cere, bot ora kulu ki nota, ki bot gaŋi ma yam doŋ giweko gudoŋ obur, ki gaŋi ma yam doŋ gitenyo woko, ma rok ducu ma gurumo ka ŋetgi guyako ci doŋ odoko ginacayagi.
5"Mumiyo an Rwot Lubaŋa dok aloko woko atyer ka maleŋ i kom rok ma gurumo Icrael ki kiniga malyet at ika, makatone alok i kom Edom. Pien gin jo-nu gubino ki yomcwiny madit kun gitye ki cac bene, ci gumako lobona gucamo odoko megi wek giyak jami ma tye iye woko ducu. 6Pi meno, tit lok ma kemo lobo Icrael, kun iwaco bot godi ki cere-gu, bot nota ki loŋo-gu ni Rwot Lubaŋa owaco kuman ni, Nen, atye ka lok ki nyeko ki akemo, pien doŋ wuciro cac pa lurok ma omiyowu lewic mada.
7"Mumiyo Rwot Lubaŋa owaco kuman ni, Akwoŋŋe akwoŋa ni lurok ducu ma gurumowu dyere gin kikomgi gibicayogi mada kun lewic bene makogi marac. 8Ento wun godi me Icrael, yadi dok gibidoŋo i wiwu ci ginyako nyiggi pi jona jo Icrael; pien gin doŋ cok dwogo paco. 9Pien an atye piwu, wun jona, dok abineno ada ni lobowe gipuro dok gipito kodi iye bene. 10Abimiyo wunya wudoko mapol, wun jo me ot pa Icrael ducu, Wubibedo i gaŋi doki, ki kabedo ma yam gijwerogi gudoŋ obur-ri wubigerogi odoco. 11Abimiyo dano kadi wa lee ginya gimedde. Welwu bimedde wubedo pol makato kit ma yam wutye kwede con ca, kun wunywalo litino mapol. Abimiyo wubedo kunnu kit macalo yam koŋ wubedo i kare mukwoŋo ca ci abimiyowu lonyo mabup makato lonyo ma onoŋo yam wutye kwede. Man bimiyo wuŋeyo ni an aye a Rwot. 12Abikelowu adwokowu cen, wun jona jo Icrael, amiyo wuwoto i dye lobowu. Wubileyo lobo man doŋ bedo mewu, doŋ bedowu i lobo-ni pe doŋ bimiyo kec neko litinowu wacel.
13"An Rwot Lubaŋa, awacci ada, dano kara gilwoŋo godi ni, 'Lucam dano', kun giwaco bene ni godi gineko litino pa rok ma gibedo iye woko. 14Ento cakke tin cito kwede anyim pe doŋ gibibedo lucam dano, ma giyako litino ki botwu ci gimwodo wako. Man Rwot Lubaŋa ma owaco. 15Dok bene abimiyo pe doŋ wuwinyo cac pa lurok matwal, pe doŋ wubibedo ki lewic i kin lurok, dok godi pe doŋ gibineko litino pa rok man matwal. Man Rwot Lubaŋa ma owaco."
Kwo manyen pa jo Icrael
16Rwot oloko kweda. 17Owacca ni, "Wod pa dano, i kare ma jo Icrael gubedo i lobogi gubalo woko ki kitgi ki gin ducu ma gubedo ka timone. Aneno kitgi obedo calo gin ma keni calo two kwer ma dako twoyo ka karene oromo. 18Mumiyo aonyo akemona woko i komgi pi dano ma gubedo ka nekone i lobo, dok bene pi cal jogi ma gutiyo ma gubalo kwede lobo woko-ni. 19Yam akeyogi woko i kin lurok, ci guket guromo wi lobo ducu. Yam aŋolo kop i komgi kun onoŋo alubo kitgi ki gin ducu ma onoŋo gutimo. 20Ento i kare ma gucito i kin lurok, i kabedo ducu ma gubedo ka cito iye, gupyedo nyiŋa maleŋ-ŋi, pien dano gubedo ka loko lok i komgi ni, 'Magi dano pa Rwot, ento gin gua guweko lobo ma yam Rwot omiyogi-ni woko.' 21Ento an onoŋo abedo ka paro pi nyiŋa maleŋ-ŋi, ma jo Icrael gumiyo gibedo ka pyedone i kin lurok ma gin gucito gubedo i kingi-ni.
22"Pi meno, wac bot jo Icrael lok ma an Rwot Lubaŋa amito waco botgi, ni, 'Gin ma aecito ka timone-ni pe pi wun jo Icrael, ento abetimo pi nyiŋa maleŋŋi, ma doŋ wun wupyedo woko i kin lurok ka ma wucito iye-ni. 23Abinyuto kit ma nyiŋa leŋ kwede, ma doŋ gityeko pyedone woko i kin lurok, ma wun wupyedo i kingi-ni. Ka anyuto kit ma aleŋ kwede-ni i komwu ma lurok bene gineno, ci bimiyo giŋeyo ni an aye a Rwot, Man Rwot Lubaŋa ma owaco. 24Abikwanyowu ki i rok ducu, dok acokowu woko liweŋ ki i wi lobo ducu, ci akelowu i lobowu kikome. 25Abikiro pii maleŋ i komwu miyo wulonnye woko i kom gin ma keni ducu, ki i woro cal jogiwu ducu, ci doŋ alonyowu miyo wubedo leŋ. 26-Abimiyowu cwiny manyen dok aketo cwiny manyen i iwu; abikwanyo cwiny matek calo got-ti woko ki i komwu, ci amiyowu cwiny pa dano. 27Dok abiketo cwiny mera i iwu, kun am iyo wubedo ka lubo cikka kun wugwokke ka tiyo gin ma an aciko ducu. 28Wubibedo i lobo ma yam amiyo bot kwarowu, wun wubibedo jona, ki an abibedo Lubaŋawu. 29Abilarowu ki i gin ducu ma keni ma yam wutimo; ci abimiyo bel cek botwu mabup atika, doŋ pe abimiyo kec bedo ka nekowu. 30Abimiyo yadi nyak nyig mabup dok bene amedo cam ma i poto cek mabup, wek pe doŋ wubed ki lewic i kin lurok pi kec. 31Man bimiyo wupo i kom kitwu maraco, ki i kom gin maraco ma wutimo; mumiyo wubibedo ki keccwiny i komwu kenwu pi balwu me lewic ki gin me kwer ducu ma wutimo. 32Myero wuŋe atir ni gin ma abitimo-ni pe atimo piwu. Lewic omakwu dok alee bene myero otwodwu pi timwu maraco.' Man Rwot Lubaŋa ma owaco."
33Rwot Lubaŋa owaco kuman ni, "I nino ma abilonyowu woko ki i kom balwu ducu, abimiyo dano doŋ gibedo i gaŋi, ki kabedo ducu ma yam gudoŋ obur-gu gibigerogi odoco. 34Doŋ lobo ma yam onoŋo iye odoŋ nono gibicako purone, miyo pe doŋ nen macalo lobo ma gibalo woko bot jo ma gikato ki ka ŋete. 35Gibiwacci lobo man ma yam odoko tim ata-ni, doŋ olokke odoko calo poto Eden, dok gaŋi ma yam gijwero igi odoŋ nono ma gudoko obur-ri kombeddi doŋ dano gibedo i igi dok bene gigero cel gogo orumogi woko dyere. 36Doŋ man bimiyo lurok ma gudoŋ gibedo ka ŋetwu ma gurumowu giŋeyo ni an Rwot doŋ agero kabedo magi ducu ma yam odoko obur-ri odoco, ka dok amiyo gipuro ka ma yam odoko tim ata-ni woko. An Rwot doŋ atyeko loko ni abitimo man, dok bene abitimo."
37Rwot Lubaŋa owaco kuman ni, "Abitiyo gin makato maca ma yam atiyo-ni. Abiweko jo Icrael gilega ni akonygi. Abimiyo ginya welgi medde calo lwak romi. 38Gaŋi magi ducu ma kombeddi doŋ gudoko obur-ri doŋ bipoŋ ki lwak dano mapol ata calo Jerucalem ma yam opoŋ ki lwak: romi ma onoŋo giterogi me atyera me gitum i nino madito ma giciko. Man bimiyo giŋeyo ni an aye a Rwot."


Niyabo 1:20
20Koŋ agonnyi tyen lok me muŋ me lakalatwe abiro ma ineno i ciŋa tuŋ lacuc, ki okar-mac abiro me jabu. Lakalatwe abiro gin aye lumalaika pa lwak muye Kricito ma gitye i kabedo abiro mapatpat, doŋ okar-mac abiro-ni gin aye lwak muye Kricito ma gitye i kabedo abiro mapatpat."


Latitlok 9:11
11Dok aneno ni ŋat madwir pe loyo ŋwec, ŋat matek bene pe en aye ma loyo lweny, pe ŋat maryek aye ma noŋo kwon ma myero ecam, kadi jo ma tye ki ŋec matut pe gin aye ma ginoŋo lonyo madwoŋ, nyo jo makwiri i tic pe gin aye jo ma gipwoyogi; ento kare kacel ki gumkom poto i komgi ducu.


2 Tekwaro 28:9
9Ento lanebi pa Rwot onoŋo tye kunnu, ma nyiŋe Oded; en ocito ka rwatte ki mony ma onoŋo ocito i Camaria, ci owaco botgi ni, "Nenu, kiniga omako Rwot Lubaŋa pa kwariwu i kom jo Juda ci omiyogi i ciŋwu, ento wun wunekogi ki akemo madwoŋ mada ma pire owinnye wa i polo.


Jekaria 2
Dano ma pimo piny ki tol
1Atiŋo waŋa malo ci aneno dano mo ma tye ki tol lapim piny i ciŋe! 2Dok apenye ni, "In mono ibicito wa kwene kaa?" En owacca ni, "Acito ka pimo Jerucalem, wek anen kit ma lacce tye kwede ki kit ma borre tye kwede." 3Lamalaika ma obedo ka lok kweda-ni ocako bino, ki lamalaika mukene bene obino ka rwatte kwede. 4Ci owaco bot lawote ni, "Riŋ icit wa bot awobi ca iciwacce ni, 'Jerucalem bibedo apero laboŋo cel murume, pi lwak dano ki lim makwo madwoŋ ma bibedo iye. 5Pien an kikoma aye abibedo macalo cel gogo me mac ma orumogi, an aye abibedo deyone ma nen ki i iye kunnu, man lok pa Rwot kikome.' "
Lwoŋo opii pi dwogo paco
6Wun jo-ni! Wun jo-ni! Wuriŋ, wua woko ki i lobo ma yo tuŋ acam, man lok pa Rwot kikome, pien con aketo iwu woko atata macalo yamo aŋwen me polo, man lok pa Rwot kikome. 7Wun jo-ni, wulwi, wuriŋ woko wa i Cion, wun jo ma wubedo i Babilon. 8Pien ŋat ma ogudo komwu noŋo ogudo pal cwiny Rwot me mony, I kare ma en Won Deyo oora bot lurok mapatpat ma yam guyakowu, en Rwot me mony owaco kuman ni, 9"Koŋ wunen ba, abiyeŋo ciŋa i wigi ci gin lurok gibidoko ginayaka pa jo ma yam koŋ gubedo opii-gi. Tim macalo meno bimiyo wuŋeyo ni, Rwot me mony aye muora. 10Doŋ wuwer ki yomcwiny, wun jo Cion; pien nen an doŋ abino ka bedo i dyewu, man lok pa Rwot kikome. 11Rok mapol gibiribbe i kom Rwot i nino meno, ci doŋ gibidoko jona. An bene abibedo i dyewu, dok wubiŋeyo ni, Rwot me mony aye muora botwu. 12Rwot bigamo Juda macalo dul ma gipokke ki i lobo maleŋ; en dok biyero Jerucalem aye."
13Wuliŋ mot i nyim Rwot wun jo ducu, pien en doŋ oco woko ki i kabedone maleŋ.


1 Luker 10:21
21Jami ducu ma yam kabaka Solomon mato kwede onoŋo me jabu keken, wa jami ducu ma gitiyo kwedgi i ot Buŋa me Lebanon obedo me jabu ma giliyo maber. Pe tye iye jami me ryal mo acel, pien i kare pa Solomon pe tye ŋatti mo ma otamo pi ryal ni obedo gin mo.


Nwoyo Cik 7:13
13En bimarowu, bimiyowu gum, dok bimiyo wunya mapol; bimiyo gum i kom litino ma wubinywalo ki i kom gin ma bicek i potowu, kalwu ki koŋo vinowu ki moo mewu, kacel ki litino ma dyaŋiwu ki romiwu binywalo, i lobo ma yam en okwoŋo pire bot kwarowu ni ebimiyowu.


Niyabo 20:12
12Ci aneno jo muto, jo madito ki jo matino, kun gucuŋ i nyim komker, onoŋo bene tye kenyo buk mogo ma giyabo igi woko. Giyabo bene buk mo mukene ma en aye buk me kwo. Giŋolo kop i kom jo muto kun gilubo gin ma yam gin gutiyo, kit macalo onoŋo gicoyo i buk magi.


Daniel 5:19
19Pi dit ma yam gimiye, oweko lwak me rok ducu ki rok mapatpat ducu ki jo ma loko leb mapatpat komgi omyel dok gubedo ki lworo i nyime. Ka yam cwinye omito ni enek dano mo ci neko mere aneka, ka omito ni ewek dano mo-ni obed kwo, ci weko bedo kwo; ka omito ni emi dit bot ŋat mo ci miyo, ka omito ni edwok rwom pa dano mo-ni piny ci dwoko bene.


2 Luker 23:4
4Kabaka ociko Ilkia, ajwaka madit, ki ajwagi ma i dul me aryo, ki lukurdoggola ni gukel jami ducu ma tye i ot pa Rwot ma yam gitiyogi pi Baal, ki pi jok ma dako ma gilwoŋo Acera, ki pi mony ma i polo ducu, Gucako waŋogi woko i ŋe Jerucalem, i potti ma i ora kulu Kidron, gutero burugi wa i Betel.


2 Tekwaro 1
Solomon olego ryeko
(1 Luker 3.3-15)
1Solomon wod pa Daudi omoko kerre matek, kun Rwot Lubaŋane bene onoŋo tye kwede, ma omiyo en obedo madit twatwal.
2Solomon oloko ki jo Icrael ducu, bot ludito ma loyo buca mony me jo alip ki buca mony me jo miya, ki bot luŋokop ki ludito ducu ma i Icrael ducu, ma gin aye ludito wi kaka ki i odi pa kwarogi ducu. 3Solomon kacel ki lwak mucokke ducu gucito I kabedo me woro Lubaŋa i wi got ma i Gibeon; pien kema me rwatte pa Lubaŋa, ma yam Moses latic pa Rwot otiyo ki i tim, onoŋo pud bedo kunnu. 4-(Ento Daudi yam okwanyo canduk pa Lubaŋa ki i Kiriat-jearim, okelo i kabedo ma ceŋ en oyubo pire, pien onoŋo oguro kema pire i Jerucalem,) 5-Onoŋo keno mola ma yam Bejalel wod pa Un, ma wod pa Kur otiyo-ni, pud tye wa kunnu bene i nyim kema pa Rwot. 6Solomon ocito cok ki keno mola ma i nyim kema me rwatte, wa i nyim Rwot, ci otyero iye gitum awaŋa alip acel kulu.
7I dyewor meno Lubaŋa onen Iye bot Solomon, owacce ni, "Peny gin ma abimiyo boti." 8Solomon ogamo doŋ Lubaŋa ni, "In yam myuto mar meri madwoŋ ma pe lokke bot wora Daudi, dok iketo an adoko kabaka pi leyo ka Tyene. 9-Ai Rwot Lubaŋa, wek lok ma yam iciko bot wora Daudi tin doŋ ocobbe kakare, pien iketo an adoko kabaka me loyo rok madit ma gipol ma rom ki apwa me ŋom. 10Ber tin imiya ryeko ki ŋeyo piny, wek aŋe kit me loyo rok man, pien aŋa ma twero loyo lwakki man, madwoŋ ma rom manni?" 11Lubaŋa ogamo dog Solomon ni, "Ka meno aye gin ma tye i cwinyi, macalo in pe ilego lim nyo lonyo nyo deyo, kadi pi jo ma gidagi ni myero ginekgi woko, pe bene ilega, ni ami iri wi lobo nakanaka, ento ilego ryeko ki ŋeyo piny piri keni, wek ilo lwakka ma aketo in ibedo kabakagi, 12ryeko ki ŋeyo piny doŋ amiyogi boti. Dok abimiyi lwak lonyo ki lim ki deyo, ma pe tye ŋat acel mo i kin luker ma gukwoŋo nyimi ma yam olimo gin ma rom meno, kadi wa kabaka mo ma bilubo kori pe bilimo kumeno." 13Solomon ocako a woko ki i kabedo me woro Lubaŋa ma i wi got ma tye i Gibeon, kun oa woko ki i nyim kema me rwatte, odok i Jerucalem, ci obedo ka loyo jo Icrael.
Solomon lacat aguragura ki gadigadi lweny
(1 Luker 10.26-29)
14-Solomon yam ocoko gadigadi lweny ki lulweny ma riŋo ki aguragura, Obedo ki gadigadi lweny alip acel ki miya aŋwen, ki wegi aguragura alip apar wiye aryo, Oketo mogo i kingi i gaŋi me gadigadi lweny, ki mukene gubedo bote i Jerucalem. 15Kabaka Solomon yam omiyo ryal odoko gin ma lam ma rom ki gweŋ-gu i Jerucalem, dok okelo yadi cedar mapol ata ma rom ki olam ma i bar Cepela. 16-En yam limo aguragura ma a ki i Ejipt ki Kuc; lucat-wil pa kabaka gamogi ki i Kuc i wel lim ma onoŋo giyubo. 17Gadigadi ma gia ki i Ejipt welgi onoŋo romo cekel me ryal miya abicel, ki aguragura acel welle cekel miya acel ki pyerabic; ka dok lucat-wil pa kabaka catogi bot luker ducu pa jo Kit, ki bot luker me Ciria.


1. Pingo omyero wawor Lubanga?
2. Lubanga tye ki kom ki kit ango?
Pe tye dano mo ma oneno Lubanga pien Lubanga en Cwiny. Cwiny obedo kit kwo ma dok rwomme tye lamal makato cwec ducu me lobo ma gitye ki kom. (Jon 1:18; 4:24) Ento kono, watwero niang kit nyo tam pa Lubanga ki i jami ma en ocweyogi. Me labolle, ature ki nyig yadi mapat pat nyuto botwa mar ki ryekone. Dit pa polo ki lobo nyuto tekone.
Watwero bene pwonyo jami mapol i kom Lubanga ki kwano Baibul. Me labolle, Baibul tito botwa gin ma Lubanga mito ki ma pe mito, kit ma en tero kwede dano, ki kit ma en dok kwede i kom jami mapat pat.
3. Lubanga mono nyinge tye?
Yecu Owacci: "Wonwa ma tye i polo giwor nyingi maleng." (Matayo 6:9) Kadi bed Lubanga tye ki nying me dog tic mapol, ento en tye ki nyinge acel keken. Kilwongo nying meno i yo mapat pat ma lubbe ki leb moni. I leb Acholi kilwongo nyinge ni "Jehovah." Jo mukene gilwongo ni "Yawe."
Kikwanyo nying Lubanga woko ki i pol pa Baibul ci kileyo ka kare ki nying me dog tic calo Rwot nyo Lubanga. Ento i kare ma kicoyo Baibul, nying Lubanga onongo tye iye tyen 7,000 kulu. Yecu oweko dano ongeyo nying Lubanga i kare ma en opwonyogi lok i kom Lubanga.
4. Jehovah tika paro piwa?
Kit ma pekki tye mapol ata-ni mono nyuto ni Jehovah pe paro piwa? Jo mukene giwacci en aye lakel peko i kom wan dano, ento man pe lok ada.
Lubanga omiyowa twero me moko tam me yero gin ma cwinywa mito piwa kenwa. Myero wabed ki pwoc ni watye agonya me yero me tic pi Lubanga, pe kumeno? (Yocwa 24:15) Ento jo mapol giyero me timo jami maraco i kom jo mukene, omiyo deno can onya mapol. Tim me ngolo kop alenga man cwero cwiny Jehovah adada.
Jehovah obedo Lubanga ma paro piwa mada. En mito ni wabed ma cwinywa yom. En dong cok giko pekki ducu kacel ki jwero lutim maraco woko. Ento pi tutunu, en tye ki tyen lok matir me ye ni dano kong guden can pi kare mo olo. I Pwony me 8, wabipwonyo tyen lok mumiyo en otimo man.
5. Watwero nyiko cok bot Lubanga nining?
Jehovah kwayowa me nyikke cok bote ki lega bote. En maro wan ducu ki acel acel. (Jabuli 65:2; 145:18) En mito timiwa kica. En neno kit ma watute kwede me yomo cwinye, kadi bed kare mukene wapoto. Pi man, kadi bed watye ki roc, pud watwero nongo yomcwiny me bedo ki wat macok ki Lubanga.
Kit macalo Jehovah aye omiyowa kwo-ni, myero wamare makato ngat mo keken. (Marako 12:30) Ka imedde ki nyutu mar-ri pi Lubanga ki pwonyo lok i kome kun itimo gin ma cwinye mito, ibinyike cok bote.
^ para. 4 I leb Ibru: YHWH (Yawe)


Wel 22
Balak ocwalo lukwena ka lwoŋo Balaam
1Jo Icrael dok gucako wot ci guguro kemagi i lobo aroo me Moab loka Jordan mukemo Jeriko. 2Balak wod pa Jipor oneno gin ducu ma jo Icrael gutimo i kom jo Amor. 3En kacel ki jo Moab gubedo ki lworo madwoŋ i kom jo Icrael, pien gipol mada, mumiyo lworo oloco kom jo Moab woko. 4Ci jo Moab guwaco ki ludoŋo pa jo Midian ni, "Lwak jo man gibijwerowa woko ki gin ma orumowa ducu, macalo twon dyaŋ ma camo lum ki i bar tyeko woko." Pienno Balak wod pa Jipor ma onoŋo obedo kabaka me Moab i kare meno, 5-ocwalo lukwena bot Balaam wod pa Beor i Petor ma cok ki kulu Euprate i lobo Amau ka Lwoŋe kun giwaco ni, "Nen, rok mo gubino ma gua ki i Ejipt, guumo lobo woko lipuk; kombeddi doŋ gubedo ma gukemo lobowa. 6Tim ber ibin wek icen jo-ni woko pira, pien gitek gikata woko. Gwok nyo miyo abitwero loyogi, aryemogi woko ki i lobo kany; pien aŋeyo ni ŋat ma ilego gum kome, kome bedo gum, ki ŋat ma iceno doŋ giceno."
7Kit meno ludoŋo me Moab ki ludoŋo me Midian gucako wot ki lim me tyet i ciŋgi, Gucito bot Balaam, gutitte lok me kwena ma Balak ocwalo. 8En owaco ki gin ni, "Tin wubut kany, ci abidwoko lok botwu kit ma Rwot biloko bota." Kit meno ludito pa jo Moab gubedo bot Balaam. 9Ci Lubaŋa obino bot Balaam, owaco ni, "Jo mene ma gitye boti-ni?" 10Balaam owaco ki Lubaŋa ni, "Balak wod pa Jipor, ma kabaka me Moab, en aye ocwalla kwena ma kun waco ni, 11'Nen, rok mo gubino ma gua ki i Ejipt, ci guumo lobo woko lipuk. Tim ber ibin wek icen jo-ni woko pira; miyo gwok nyo abitwero lweny kwedgi ci aryemogi woko.' " 12Lubaŋa owaco ki Balaam ni, "In pe ibiwot kwedgi; pe ibiceno jo meno, pien gin jo ma gimiyogi gum con." 13Ka Balaam oa malo odiko, ci owaco ki ludito pa Balak ni, "Wudok giwu i lobowu; pien Rwot otyeko kwero ni pe acit kwedwu." 14Mumiyo ludito pa jo Moab gua gudok bot Balak, guwaco ni, "Balaam okwero bino kwedwa woko."
15Balak dok omedde ki cwalo ludito jo mapol makato gin ca, ki dano ma giŋene makato jo ma gukwoŋo ca. 16Gin gucito bot Balaam, guwaco bote ni, "Balak wod pa Jipor owaco kuman ni, 'Pe iwek gin mo ogeŋi bino bota; 17pien ada abiketti deyo madit, dok gin ducu ma ibiwacca abitiyo.' " 18Ento Balaam odok iye ki lutic pa Balak ni, "Kadi bed Balak onoŋo omiya ryal ki jabu ducu ma i ode, pe atwero kalo wi cik pa Rwot Lubaŋana pi tiyo gin mo matidi nyo madit. 19Doŋ alegowu ni wun bene tin wubed kany wek aŋe gin ma Rwot dok biwacca." 20Ci Lubaŋa obino bot Balaam i dyewor meno owaco bote ni, "Ka jo meno gubino ka lwoŋi, ci ia malo icit kwedgii ento gin ma aciko boti aye ibitiyone."
Balaam ki kanane
21Kit meno Balaam oa malo odiko con, otweyo del kom kanane, ocito ki ludito pa jo Moab. 22Ento kiniga omako Lubaŋa pi citone; ci lamalaika pa Rwot ocuŋ woko i yo macalo lamerokke. Balaam onoŋo oito i wi kana, ki luticce aryo onoŋo gitye kwede. 23Ci kana oneno lamalaika pa Rwot kun ocuŋ i dye gudo, kun noŋo owoto pala lucwanne, omako i ciŋe, Kana olokke, oa woko ki i gudo, ocito i poto. Balaam ogoyo kana omiyo odok woko i yo gudo. 24Ci lamalaika dok ocuŋ i yo ka mo madiŋ ma i kin poto olok ma gigeŋo ki cel got tuŋŋi ki tuŋŋi. 25Ka dok kana oneno lamalaika pa Rwot, ci oyokke ki cel got, odiyo tyen Balaam i kom cel, omiyo en dok ogoye aye. 26Ka dok lamalaika pa Rwot omedde ki wot anyim ci ocuŋ tuŋ lacuc nyo tuŋ acam 27Ka kana oneno lamalaika pa Rwot, obuto woko piny ka tyen Balaam, ci kiniga omako Balaam, ogoyo kana ki odoone. 28Ka doŋ Rwot oyabo dog kana ci owaco bot Balaam ni, "An atimo gin aŋo i komi mumiyo igoya tyen adek kulu-ni?" 29Ci Balaam owaco ki kana ni, "Pien ibedo ka nywara. Kono atye ki pala i ciŋa, kono aneki kwede woko." 30Ci kana owaco ki Balaam ni, "An pe a kanani ma ibedo i koma kare me kwoni ducu nio wa onyoo? Onoŋo yam koŋ anyebbe ka timo kit man i komi?" En ogamo ni, "Pe."
31Lacen Rwot oyabo waŋ Balaam, ci oneno lamalaika pa Rwot ka ocun i dye yo ma omako pala lucwan i ciŋe; ci Balaam okulo wiye piny, opoto piny aryeba cwiny. 32Lamalaika pa Rwot owaco bote ni, "Piŋo igoyo kanani tyen adek kulu? Nen, an abino anyim ka juki, pien wotti akaka-ni pe oyomo cwinya. 33Kana onena ci olokke aa woko ki i nyima tyen adek kulu. Kono en pe onoŋo olokke oa woko ki bota, kono onoŋo doŋ aneki woko tin ada, kun aweko en makwo." 34Ci Balaam owaco bot lamalaika pa Rwot ni, "Doŋ abalo, pien onoŋo pe aŋeyo ni icuŋ i yo pi lweny i koma. Mumiyo ka ce otimme marac ma pe ipwoyo, ci abidok cen ki ŋeya." 35Ento lamalaika pa Rwot ogamo dog Balaam ni, "In doŋ icit ki jo meno; ento gin ma aciki aye ibiloko." Pienno Balaam omedde ki wot kacel ki ludito pa Balak.
Balak ojolo Balaam
36Ka Balak owinyo ni Balaam doŋ obino, ci ocito ka romo kwede i gaŋ me Moab ma i waŋ lobo ma kulu Amon opoko, wa i waŋ lobo kikome. 37Ka Balak owaco bot Balaam ni. "An yam pe acwalo kwena ka lwoŋi? Piŋo pe nene ibino bota? An pe atwero keto deyo i komi?" 38Balaam ogamo ni, "Nen doŋ abino boti. Kombeddi an atye ki twero me loko gin mo boti? Lok ma Rwot biketo i doga, en aye myero aloki." 39Balaam ocito gin ki Balak, ci gucito i Kiriat-kujot. 40Ka Balak ocako tumo twoni ki romi opoko riŋo ocwalo bot Balaam ki ludito ma yam gitye kwede.
Balaam olamo gum i kom jo Icrael
41Orwone Balak otero Balaam ocito kwede malo wa i Bamot-baal, ci Balaam oneno jo Icrael ma gitye cok ki kunnu.


2 Jo Korint 11:4
4Pien ŋat mo ma obino botwu, ka cako tito botwu pi Yecu mukene mapat ki maca ma watito pire botwu-ni, nyo omiyowu cwiny mapat ma yam pe wutye kwede, nyo otito lok me kwena mo mapat ma yam pe wugamo, meno wudiyo cwinywu iye maber twatwal.


Nia 6
1Ento Rwot owaco bot Moses ni, "Tin doŋ ibineno gin ma abitimo i kom Parao; en bicwalogi woko ki bade matek, ci ryemogi woko ki i lobone ki tek."
Lubaŋa onwoyo lwoŋo Moses
2-Lubaŋa owaco bot Moses ni, "An a Rwot. 3Yam anen bot Abraim, bot Icaka ki bot Yakobo, kun giŋeyo ni an Lubaŋa Matwero-ducu, ento pe amiyo guŋeyo ni nyiŋa aye Rwot. 4An yam amoko gicikkena kwedgi bene, pi miyo botgi lobo Kanaan, en aye lobo ma yam gubedo iye lubedo-ni. 5Dok bene atyeko winyo cur pa jo Icrael ma jo Ejipt olokogi gudoko opii-ni, an bene doŋ atyeko po gicikkena. 6Wac bot jo Icrael ni, an a Rwot, abikwanyowu woko ki i peko ma jo Ejipt keto i komwu, abilarowu ki i opii megi, abikokowu woko ki ciŋa ma aryeyo, ki pi kop madito ma abiŋolo i wigi. 7Abiterowu me bedo jona, dok an abibedo Lubaŋawu; wun wubiŋeyo ni an a Rwot Lubaŋawu, ma akwanyowu ki i kom peko ma jo Ejipt giketo i komwu. 8Ci abikelowu i lobo ma yam akwoŋo pire ni abimiyo bot Abraim, ki Icaka ki Yakobo, abimiyo botwu obed lobowu; an a Rwot." 9Moses oloko kit meno bot jo Icrael; ento pe guwinyo lok pa Moses, pien cwinygi oballe woko pi tic me opii mukato kare.
10Rwot owaco bot Moses ni, 11"Cit idony bot Parao, kabaka me Ejipt, ci ititte ni owek jo Icrael gua woko ki i lobone." 12Ento Moses owaco bot Rwot ni, "Nen, jo Icrael pe guwinyo lokka, ci Parao biwinyo lokka niŋniŋ, ma an a dano ma dogga pe leŋ-ŋi?" 13Ento Rwot oloko ki Moses ki Aron, ocikogi bot jo Icrael, ki bot Parao, kabaka me Ejipt pi kwanyo jo Icrael woko ki i lobo Ejipt.
Tekwaro pa Moses ki Aron
14Man aye ludito wi kaka i odi pa kwarogi: litino awobe pa Reuben, latin kayo pa Icrael gin ene: Kanok, Pallu, Kejeron ki Karmi; meno aye doggola pa Reuben. 15Litino awobe pa Cimeon gin ene: Jemuel, Jamin, Okad, Jakin, Jokar ki Caul, awobi pa dako Lakanaan; meno aye doggola pa Cimeon. 16-Man aye nyiŋ litino awo be pa Levi, kun lubo yalwakgi: Gercon, Kokat ki Merari; wel mwaka me kwo pa Levi oromo miya acel ki pyeradek wiye abiro. 17Litino awobe pa Gercon gin ene: Libni ki Cimei, macalo doggolagi tye kwede. 18Litino awobe pa Kokat gin ene: Amram, Ijar, Kebron ki Ujiel; wei mwaka me kwo pa Kokat oromo miya acel ki pyeradek wiye adek. 19Litino awobe pa Merari gin ene: Makali ki Muci. Meno aye doggola pa Lulevi, kun lubo yalwakgi. 20Amram onyomo Yokobedi lamiŋ wonne, ci onywalo Aron ki Moses; wel mwaka me kwo pa Amram oromo miya acel ki pyeradek wiye abiro. 21Litino awobe pa Ijar gin ene: Kora, Nepeg ki Jikri. 22Litino awobe pa Ujiel gin ene: Micael, Elijapan ki Citri. 23Aron onyomo Eliceba nya pa Aminadab, lamin Nakucon, ci onywalo Nadab, Abiu, Eleajar ki Itamar. 24Litino awobe pa Kora gin ene: Elkana ki Abiacap; meno aye doggola pa jo pa Kora. 25Eleajar, wod pa Aron, onyomo dako ma i kin anyira pa Putiel, ci onywalo Finekaci. Meno aye ludito wi kaka ma i odi pa Lulevi, macalo doggolagi tye kwede.
26Man gin aye Aron ki Moses ma Lubaŋa owaco botgi ni, "Wukwany jo Icrael woko ki i lobo Ejipt ki bucagi." 27Gin aye yam guloko ki Parao kabaka me Ejipt pi kwanyo jo Icrael woko ki i lobo Ejipt; man aye Moses ki Aron meno.
Cik pa Rwot bot Moses ki Aron
28I kom nino ma Rwot oloko iye ki Moses i lobo Ejipt, 29Rwot owaco bot Moses ni, "An a Rwot; tit bot Parao kabaka me Ejipt lok ducu ma awaccini." 30Ento Moses owaco bot Rwot ni, "Nen, doga pe leŋ; Parao biwinya niŋniŋ?"


Nwoyo Cik 30:16
16Ka ce wuworo cik pa Rwot Lubaŋawu ma ocikowu kwede tin-ni, wek wumar Rwot Lubaŋawu, ma wulubo yone kun wugwoko cikke ki gin ma en ociko nyo oŋolo ducu, ci wubikwo dok wubinya mapol, dok Rwot Lubaŋawu bimiyowu gum i lobo ma wubidonyo iye ka camone-ni.


Jeremia 16:19
19Ai Rwot, in i tek mera ki cel gogona matek
ka ma ariŋo alaro iye i kare me can,
rok ducu gibia gibino boti,
kun gia ki i agikki lobo, ma giwacci,
"Kwarowa yam guleyo gin ma tere pe, lok goba keken,
guleyo jami ma konygi pe ma pe gunoŋo iye magoba mo.


Nwoyo Cik 3:12
Reuben, Gad ki nucu kaka pa Manace gunoŋo kabedo i ge Jordan tuŋ wokceŋ
(Wel 32.1-42)
12"I kare meno, i kare ma wacamo lobo ma kenyo, amiyo lobo bot jo pa Reuben ki jo pa Gad, kun waŋe cakke ki i Aroer, ma i dog nota me Amon, kacel ki nucu lobo godi me Gilead ki gaŋi madito ducu ma tye iye.


Icaya 58
Yo maber me ri kec
1"Daŋŋe matek, pe iliŋ,
yab dwani owinnye maloŋo calo koko tum,
tit bot jona roc ma gin gutimo,
tuc bot jo me ot pa Yakobo balgi.
2Nen kono giyenya nino ducu ba,
cwinygi bene yom me ŋeyo gin ma an amito ni guti,
ginyutte macalo jo me rok ma kitgi atir,
ma pe giweko lubo-cik pa Lubaŋagi:
gipenya bene pi ŋolo kop aitr,
cwinygi yom pi bedo cok ki Lubaŋa."
3Dano gipenyo ni,
"Piŋo wabedo ka ri kec, kun in pe ineno?
Piŋo kono wabedo ka mwolle kenwa i nyimi,
kun in pe iparo lok mo iye wacel?"
Lubaŋa ogamo ni,
"Koŋ wunen, i nino me ri kecwu,
wuketo mere tamwu i timo gin
ma yomo cwinywu keken,
kun bene wuuno jo ma tiyo tic botwu.
4Koŋ wunen, wun wuri kec ki daa dok ki lweny,
wudoŋo dano bene ki ciŋwu ma wuŋino woko ki kolo pi lweny.
Kit ri kecwu ma wutye ka ri i kare-ni,
pe bimiyo dwanwu winnye malo i polo.
5Wutamo ni kit ri kecwu-ni en aye gin ma an ayero,
nino mo ma dano mwolle kekene?
Ri kec ma dano kulo iye wiye piny calo lagada ma okulle,
peto boŋo cola, pworo buru iye, ka doŋ cako buto iye,
wulwoŋo man ni ri kec,
ki nino ma Rwot Lubaŋawu pwoyo?
6"Kit ri kec ma an amito ene:
gonyo tol me tim maraco woko,
ki gonyo okol woko ki i tyen opii,
weko jo ma giunogi guwot i kuc,
ki turo okol woko ki i tyen dano.
7-Poko cam bot jo ma kec nekogi,
kelo lucan ma pacogi pe i gaŋi;
ka ineno dano ma tye munero myero iruk boŋo i kome,
pe myero ikanne woko ki i nyim joni.
8Ceŋ bituc boti calorupiny,
waŋ bur ma tye i komi bicaŋ woko oyotoyot.
Kit ma atir ma it ye kwede bitelo nyimi,
deyo pa Rwot aye ma bigeno ŋeyi.
9Dok bene ibilwoŋo, ci Rwot gamo dogi,
ibikok bote, en bigamo ni; 'An ene.'
"Ka ce, ibikwanyo okol woko ki i kinwu,
cimo dano ki lwet ciŋ ki loko lok maraco,
10ka ce ibimiyo kwori pi konyo jo ma kec nekogi,
dok bene icobo miti pa jo ma giunogi,
man bimiyo ceŋ tuc piri ki i piny macol,
piny macol licuc boti bidoko macalo dyeceŋ.
11Rwot biteli i kare ducu,
en bicobo mitini ki jami mabeco,
bimiyo cogoni bedo matek; ibibedo calo poto ma gionyo pi
i oromo iye maber twatwal, ibibedo macalo pii ma gunnye agunya kare ducu,
ma piine pe two kadi ki acel.
12Gibigero gaŋ i wi oburri macon doki,
ibigero i kom acakki te guti ma yam kwarowu gugero,
gibilwoŋi ni in layub celma otur,
ŋat ma yabo yo ma yam oballe ducu doko maber.
Gwoko ceŋ cabit
13"Ka ce iworo ceŋ cabit macalo kabedo maleŋ,
iweko timo gin ma yomo cwinyi i nino maleŋ,
ka ce iworo ceŋ cabit macalo nino me yomcwiny,
dok macalo nino ma Rwot olonyo ma obedo maleŋ me deyo;
ka ce imiyo deyo bot Rwot, kun pe ilubo yoni keni,
kadi ki yenyo gin ma yomo cwinyi, nyo loko lok atata;
14ci cwinyi bibedo yom i kom Rwot,
abimiyo iriŋo i wi cere mutiŋŋe maloi lobo;
ibibedo ki yomcwiny i lobo ma yam kwaru Yakobo oleyo,
pien Rwot kikome aye ma doŋ owaco lok man."


Nia 35
Cik kom cabit
1Moses ocoko lwak jo Icrael ducu, owaco botgi ni, "Man aye gin ma Rwot ociko ni wutim. 2-Wuti tic nino abicel, ento i nino me abirone wubed ki cabit maleŋ me yweyo mot bot Rwot; ŋat ma otiyo iye tic mo gibineke woko. 3Pe wubimoko mac i pacowu ducu i nino me cabit."
Tyero mot bot Rwot
(Nia 25.1-9)
4Dok Moses owaco bot lwak jo Icrael ducu ni, "Man aye gin ma Rwot ociko ni, 5wujog gityer pa Rwot ki i kinwu; ŋat ma cwinye aye opwoyo wek en okel gityer bot Rwot: jabu, ryal ki mola; 6uci ma bulu ki ma lamar lamar ki makwar, ki boŋo camanini ma giwiyo maberre; yer dyegi, 7laa nyogi romi ma ginyoŋo, laa dyegi; bao yat okuto lalwii; 8moo me mac, aŋwece me yubo moo wir ki pi odok eceta ma ŋwece kur; 9litino kidi onik ki litino kidi me wel me amwona i kom jabu pi epod ki pi kicaa kor.
Jami me kema
(Nia 39.32-43)
10"Dok jo ducu ma i kinwu makwiri i tic gubin guti jami ducu ma Rwot ociko pigi: guti kema, 11kemane ki laum wiye, golle ki gutine, riine, wirre ki tedi tere; 12canduk me cik ki talle, kom me kica ki boŋo kicika me laumme; 13meja ki talle ki jami ticce ducu, ki mugati me aketa i nyim Lubaŋa; 14okar-mac ki jami ticce ki laputte, ki moo me macce; 15keno tyer me odok eceta ki talle, ki moo wir, ki odok eceta ma ŋwece kur, ki boŋo cuka laum doggola, me doggola me kema; 16keno tyer me gitum awaŋa, kacel ki keikeine me mola, ki talle ki jami ticce ducu, ki otako lwok ki tedi tere; 17boŋo cuka me aŋaba ma larum dyekal, ki wirre ki tedi tere, ki boŋo cuka laum doggaŋ me dyekal; 18teke me terro kema ki teke me dyekal ki tol lacikgi; 19boŋŋi aruka ma gitiyogi mabeco me tic kwedgi i kabedo maleŋ, ki boŋŋi aruka maleŋ pi ajwaka Aron, ki boŋŋi aruka pa awobene pi tic megi me bedo ajwagi."
Dano gukelo gityer
20Ci lwak jo Icrael ducu gua woko ki i nyim Moses. 21Ka gucako dwogo, kun ŋat acel acel oyubbe ki gin ma cwinye olyetto pire, ki ŋat acel acel ma iye pwoyo, okelo gityer bot Rwot me timo ki kema me rwatte, ki pi ticce ducu, ki pi boŋŋi aruka maleŋ. 22Ci gubino, co wa ki mon; jo ducu ma cwinygi aye opwoyo gukelo jarara, ki agit me it, ki agit ciŋ, ki mola ŋut ciŋ, ki kit jabu ducu, kun dano acel acel emo gityer me jabu bot Rwot. 23Dano ducu ma tye ki uci ma bulu, nyo ma lamar lamar, nyo makwar, nyo boŋo camanini maberre, nyo yer dyegi, nyo laa nyogi romi ma ginyoŋo, nyo laa dyegi, ducu gukelogi. 24Dano acel acel ma romo kela gityer me ryal, nyo mola, gukelo me gityer bot Rwot; ki dano ducu ma tye ki bao yat okuto lalwii ma romo kit tic ducu gukelo bene. 25Ki mon ducu makwiri i tic gubedo ka wiyo uci ki ciŋgi, gucako kela uci ma guwiyo ma bulu, ki ma lamar lamar ki makwar, ki boŋo camanini ma giwiyo maberre. 26Ci mon ducu ma cwinygi olyetto pi kwiri me tic guwiyo yer dyegi. 27Ki lutel wic bene gukelo litino kidi onik, ki litino kidi me wei me amwona i kom jabu, pi epod ki pi kicaa kor, 28ki aŋwece, ki moo me mac ki pi moo wir, ki pi odok eceta ma ŋwece kur. 29Jo Icrael ma co ki ma mon ducu ma yam cwinygi opwoyo pi kelo gin mo pi tic ma onoŋo Rwot ociko Moses ni oti, gukelo gityer ma igi opwoyo bot Rwot.
Lubaŋa olwogo Bejalel ki Okoliab
(Nia 31.1-11)
30Ci Moses owaco bot jo Icrael ni, "Nen, Rwot otyeko lwoŋo nyiŋ Bejalel wod pa Uri, ma wod pa Kur, ma i kaka pa Juda; 31dok otyeko poŋo en ki Cwiny pa Lubaŋa, ki kwiri me tic, ki niaŋ matut, ki ŋec, ki k it tic ducu me diro, 32pi roto cal manyen me tic diro mapatpat, me tic ki jabu, ki ryal ki mola, 33ki pi ŋolo litino kidi me wel me amwona i kom jabu, ki pi payo bao, pi tiyo kit tic ducu me diro. 34Dok omiye cwiny me pwony, en kacel ki Okoliab wod pa Akicamak, ma i kaka pa Dan. 35En otyeko poŋogi ki kwiri me tiyo kwa tic ducu me diro, ki me roto cal tic manyen me tic diro, ki me dero boŋo ki uci ma bulu, ki ma lamar lamar, ki makwar, ki boŋo camanini ma giwiyo maberre, ki me cweyo boŋo, ki me tiyo kwa t ic ducu, ki me roto cal manyen me tic diro mapatpat.


Wer pa Solomon 3
1Abuto anino i kabutona dyewor,
abedo ka leko lek i kom en ma amaro-ni:
abedo ka yenyone, ento pe amedo ki noŋe;
alwoŋo en, ento en pe ogamo doga.
2"Abia kombeddi acito arumo gaŋ woko,
abiwoto wa i dye gudo-gu ki wa i dye bar-gu:
abibedo ka yenyo en ŋat ma amaro ni."
Ayenye, ento pe amedo ki noŋe.
3Lukur-piny ma onoŋo gitye ka wot me loŋo dye gaŋ gunoŋa.
Ci an apenyogi ni, "Wuneno en ŋat ma amaro-ni?"
4I kare ma akato lukur-piny manok,
ci atugi noŋo en ma amaro-ni woko cut.
Akwako kore, ma pe onoŋo atwero weko en ni ocit ka mo
nio ka akelo en wa i ot pa maa,
wa i kicika ot pa maa munywala-ni.
Wer pa lanyom
5Acikowu matek, wun anyira Jerucalem,
ki nyiŋ bure ki til me tim,
ni pe wuco nyako ma amaro nio ka kare oromo.
WER ME ADEK
Wer pa nyako ger
6Meno gin aŋo ma oa ki i tim ma tye ka bino-ni,
calo yito ma duny ma a ki i mac ma giwaŋo kwede murra ki odok eceta,
dok calo gin ma ŋwecgi kur-gu ducu ma lucat-wil gicato?
7Nen, gitye ka tino kitara maber pi Solomon;
jo ma gin oteka lweny ma romo pyerabicel aye gurumo,
co ma gin oteka lweny ma i Icrael.
8Gin ducu jo makwiri i tic ki pala lucwan-gu,
dok guŋiyo ki lweny.
Dano acel acel i kingi tye ki pala lucwanne ma otweyo i eme,
ma doŋ gikuro gin mo keken ma timme i wor.
9Gitiŋo kabaka Solomon ki kitara
ma giyubo ki bao mabeco adada me yadi me Lebanon.
10Wir ma oketo pi lagon wiye ma ocuŋ, en otiyo ki ryal,
ŋeye otiyo ki jabu, ki kabedone oumo ki boŋo ma obedo lamar lamar.
Ki tuŋ iye gidero maber twatwal,
ma anyira Jerucalem aye guyubo pi cwiny me mar ma gitye kwede.
11Wun anyira Cion, wubin wunen kabaka Solomon.
En oruko lalukana ma minne oketo i wiye
i nino ma onyomo iye dakone,
i nino ma en obedo kwede ki yomcwiny madw


Carolok 25
Carolok mogo ma Solomon omedde ki lokone doki
1Lok magi bene gin carolok pa Solomon ma jo pa Kejekia
kabaka me Juda guloko gucoyo i buk.
2Deyo pa Lubaŋa aye me kano jami woko i muŋ ma pe nen,
ento deyo pa luker tye me tito lok woko bot lwak ka maleŋ.
3Pe iŋeyo gin ma kabaka tye ka tamone,
pien tamme bor calo polo, tut calo lobo.
4Ka giliyo ryal maber laboŋo cette,
ci latet ryal twero yubo kwede gin mo maber.
5Ryem jo maraco woko ki i nyim kabaka,
pien bedo ki kit ma atir miyo komkerre cuŋ matek.
6-Pe ikette keni me bedo dano madit i nyim kabaka,
dok pe myero ibed i kabedo pa jo madito.
7Bedo ber makato ka giwacci ni, "Nyik malo kany,"
ber kato ma gidwoki i kabedo ma piny ma noŋo kun itye i nyim rwot.
Gin ma ityeko neno ki waŋi
8pe myero ikel oyotoyot i nyim lukiko;
i agikkine ibitimo gin aŋo
ka lawoti mo oketo lewic i wii?
9Ka lok mo tye i kinwu ki lawoti,
myero wutyek lokke wun aryo;
pe ituc muŋ pa jo mukene,
10wek ŋat ma winyo lokki pe omi lewic omaki,
miyo nyiŋi biballe woko matwal.
11Lok ma giloko kakare
obedo calo jabu ma gimwono i kom ryal.
12Ŋat maryek ma juko dano ki pwony maber bot ŋat ma winyo lokke,
obedo calo gin mo me jabu me deyo kom dano.
13Lakwena ma genne kweyo cwiny jo ma guore
calo ŋico pee i kare me kac;
en kweyo cwiny ludito ma loye kumeno.
14Dano ma nyatte ki mot ma en pe twero miyone
obedo calo pol ki yamo ma bino laboŋo kot mo.
15Itwero loko tam pa laloc ka idiyo cwinyi,
dok lok ma iloko mot ki mwolo twero loko tam pa dano
kadi bed onoŋo tek calo cogo.
16Ka ce inoŋo moo kic, cam ma romo ii keken,
pien ka icamo mukato kare miyo iŋoko woko.
17Pe ibed ka wot me limo lawoti i ode kare ki kare,
miyo en biol woko kwedi ci cako kweri woko.
18Lacaden ma tito lok goba i kom lawote
obedo macalo odoo me lweny, nyo pala lucwan, nyo atero mabit.
19Bedo ki gen i kom dano ma pe genne i kare me ayela
rom ki lak ma miyo arem ki dano, nyo tyen ma oŋol.
20Ŋat ma wero wer bot dano ma tye ki kumo mapek i cwinye
rom ki ŋat ma okwanyo ginaruka woko ki i kome i nino ma piny ŋic,
dok tye macalo kado ma giketo i waŋ bur.
21-Ka kec neko lakworri, miye kwon ocam;
dok ka orwo pii neke, miye pii omati.
22Ka itimo kumeno, ci ibicoko lodi mac ibako i wiye,
Rwot bene bimiyi bakacic.
23Yamo ma kodo a ki tuŋ malo kelo kot;
lok me kwoto dano kelo kiniga.
24Bedo i ot mukene teŋe ber
kato bedo i ot kacel ki dako ma lapyem.
25Lok maber me yomcwiny ma dano owinyo ma oa ki i lobo mabor,
calo pii maŋic ma kweyo cwiny dano ma orwo omako.
26Dano ma kite atir ma oye tam pa jo maraco,
cal ki wan it ma piine opoŋ coto, ki waŋ it ma oballe woko.
27Pe bedo ber me camo moo kic madwoŋ,
dok bene bito dano ki lok mapol ni wek gipwoyi pe ber.
28Ka ce onoŋo pe itwero loyo kinigani,
ci irom ki gaŋ ma gimonyo
ma gimuko celle gireto woko.


Wel 26:3-4
3-4Ci Moses ki ajwaka Eleajar guloko ki ludito i lobo aroo me Moab i ŋet Jordan ma cok ki Jeriko ni, "Wukwan Wel dano cakke ki i kom jo ma ditogi romo mwaka pyeraryo dok kwede malo," macalo Rwot ociko ki Moses. Jo Icrael ma yam gua ki i lobo Ejipt gubedo jo magi:
5Jo me kaka pa Reuben ma obedo latin kayo pa Yakobo ma nyiŋe mukene Icrael-li gin ene: Likwayo pa Kanok, Pallu.


Nekemia 12:44
Jami ma gimiyo pi ajwagi ki Lulevi
44I kom nino meno giyero jo ma giloyo kicika odi me kano jami, ka ma gigwoko iye jami ma gimiyo me kony pi ot pa Lubaŋa, kal manyen ki nyig yat mukwoŋo cek i mwaka acel acel, kacel ki dul acel me apar, me keto i igi jami ducu kit macalo cik mito pi konyo ajwagi ki Lulevi, kun lubo kit wei potti ma i gaŋi matino. Jo Juda cwinygi obedo yom twatwal i kom ajwagi ki Lulevi ma gubedo ka tic.


1 Camuel 14:47
Loc pa Caulo
47Ka Caulo doŋ otyeko camo ker pa jo Icrael me bedo kabaka, obedo ka lweny i kom lumerokke ducu ma gurume. Olwenyo i kom jo Moab, jo Ammon, jo Edom, i kom luker me Joba ki i kom jo Piliciti. Ka ma olokke odokiye ducu, onekogi marac.


2 Camuel 12
Natan ojuko Daudi
1-I kare meno Rwot ocwalo lanebi Natan bot Daudi, ci ocito otito bote ni, "Jo aryo yam gubedo i gaŋ mo, acel lalonyo, acel lacan. 2Lalonyo onoŋo tye ki lwak romi ki dyaŋi mapol; 3ento lacan onoŋo obedo ki bwoŋ romone acel loko ma onoŋo owilo. Ci odoŋo ki i ciŋe kacel ki litinone; romone obedo ka camo ŋide camme, kun mato pii i kikopone, dok buta bene wa i kore, obedo macalo nyare. 4I kare mo lawot obino bot dano ma lalonyo-ni, ci en pe oye kwanyo limme mo ma i kin romone kikome me tedo welone ma obino boteni, ento dok okwanyo romo pa dano ma lacan-ni, en aye otedo pi welo ma obino bote-ni." 5Kiniga omako Daudi i kom lalonyo meno matek; ci owaco bot Natan ni, "Macalo Rwot tye makwo-ni, dano ma otimo kit meno ber ginek woko. 6Dok en biculo waŋ romo meno tyen aŋwen, pien otimo kumeno, ma pe otimo kica."
7Natan owaco bot Daudi ni, "In aye i dano meno kikome. Ci Rwot, Lubaŋa pa Icrael, owaco ni, 'Yam awiro in ki moo me bedo kabaka ma loyo Icrael. Alaro in ki i ciŋ Caulo, 8ci amiyo ot pa laditti i ciŋi, ki monne ducu amiyogi i kori, dok amiyo boti ot pa Icrael ki pa Juda. Ka ce meno ducu pud ibwonogi, kono nene ameddi makato meno. 9In icayo lok pa Rwot piŋo, ki tiyo gin marac i nyime? Nen, ityeko neko Uria ma Lakit-ti woko ki pala lucwan, ka dok ikwanyo dakone woko odoko dakoni. In aye ineko en woko ki pala lucwan pa jo Ammon. 10Pala lucwan doŋ pe biweko odi, pien ityeko cayo an pi kwanyo dako pa Uria Lakit me bedo dakoni.' 11-Rwot dok owaco kit man ni, 'Nen, abimiyo gin marac poto i komi ma bia ki i odi kikome; dok abikwanyo monni ki i nyimi, ci amiyogi bot lawoti, ci en bibuto ki monni i dyeceŋ ka maleŋ. 12In itiyo i muŋ, ento an abitiyo man atyer i nyim jo Icrael ducu, ki i dyeceŋ bene.' " 13Daudi ogamo dog Natan ni, "An atiyo bal i kom Rwot." Ci Natan owaco bot Daudi ni, "Rwot doŋ otyeko jwayo balli woko, pe doŋ ibito. 14Ento pi kit tim man nyuto atir ni ityeko cayo Rwot ibito. Ento pi kit tim man nyuto atir ni ityeko cayo Rwot marac adada; pi lok meno latin ma ginywalo-ni bito woko." 15Lacen Natan odok i ode.
Ci Rwot omiyo two ocelo latin ma dako pa Uria onywalo ki Daudi, ci two ori i kome. 16Daudi obedo ka bako doge pi latin bot Lubaŋa, kun ri kec bene; odonyo i ot obuto piny i ŋom dyewor benebene. 17Ludoŋo ma i ode gucuŋ ka ŋete pi tiŋe woko malo ki i ŋom, ento en okwero woko, pe ocamo cam mo kwedgi. 18I nino me abirone latin oto woko. Lutic pa Daudi gulworo tito pi to pa latin, pien gutamo ni, "I kare ma latin pud kwo waloko kwede, pe owinyo dogwa. Ci watwero wacce niŋniŋ ni latin otyeko to woko? Gwok nyo bitimme marac kekene." 19Ento Daudi ka oneno luticce gitye ka kwilo lok kacel, ci oniaŋ ni latin doŋ oto woko. Owaco bot luticce ni, "Latin doŋ oto woko ce?" Gugamo ni, "En doŋ oto." 20Ci Daudi ocako a woko ki i ŋom, olwokke, owiro kome ki moo, ka oloko boŋŋine bene. Okato woko ocito i ot pa Rwot, oworo Lubaŋa; ka dok okato woko ocito i ode kikome. Ka openyo pi cam, guketo cam i nyime ci ocamo. 21Luticce guwaco bote ni, "Man kit gin aŋo ma itiyo, ladit? In ibedo ka ri kec ki ka koko pi latin ma onoŋo pud kwo; ento ka latin doŋ oto woko, ci doŋ ia malo icako camo cam." 22Daudi ogamo ni, "I kare ma latin pud tye makwo-ni, abedo ka ri kec ki ka koko pi latin kun atamo ni, 'Aŋa mono ma ŋeyo ka nyo kica bimako Rwot i koma, wek latin pe oto?' 23Ento kombeddi doŋ latin otyeko to woko; pud dok ari kec piŋo kono? An dok atwero dwoko en cen bo? Wayi an aye doŋ abicito bote yo, ento en pe dok bidwogo bota."
24Daudi okweyo cwiny dakone Batceba, ci obedo kwede. Onywalo kwede latin laco, ocako nyiŋe Solomon. Rwot bene omaro latin-nu. 25Ocwalo lanebi Natan, ci ocako nyiŋ latin ni Jedidia*, pi Rwot.
Daudi omako Raba
(1 Tek 20.1-3)
26I kare meno Joab obedo ka lweny i kom Raba, ma en gaŋ pa jo Ammon, ci omako gaŋ piine. 27Ocwalo lukwena bot Daudi ka wacce ni, "Abedo ka lweny i kom Raba, atyeko mako gaŋ piine bene. 28In doŋ icok lwak mudoŋŋi kacel, ci ibin irum gaŋ man wek imak woko, wek pe an aye amaki, miyo gilwoŋo ki nyiŋa." 29Kit meno Daudi ocoko lwak kacel ci ocito kunnu kwedgi i Raba, olwenyo i kome ci omako woko. 30Daudi okwanyo lalukana me jabu ki i wi Milkom ma jokpa jo Ammon. Pekke romo ratili miyaacel, got me wel bene onoŋo tye iye, ci gicibo i wi Daudi. Daudi Odwogo ki jami ma giyako i gaŋ-ŋu madwoŋ twatwal. 31Dok okelo dano ma giyakogi ki i gaŋ meno, oketogi ka tic ki mucumeno ki cururu nyonyo ki latoŋ-gu, ka dok oketigi ka tic matek me waŋo matafali; en obedo ka timo dano ma i gaŋi pa jo Ammon kit meno. Lacen Daudi ki lwak ducu gudok cen i Jerucalem.


1 Luker 22
Lanebi Mikaya ociko Akab i nyiŋ Lubaŋa
(2 Tek 18.2-27)
1Jo Ciria ki jo Icrael gubedo mot laboŋo lweny mo i kingi pi mwakaadek. 2Ento i mwaka me adekke Yekocapat kaba ka me Juda ocito ka limo kabaka me Icrael. 3Kabaka me Icrael owaco bot luticce ni, "Wun mono atika pe wuŋeyo ni Ramot-gilead mewa? Wan waliŋ woko ata, ma pe koŋ wacikwanyo woko ki i ciŋ kabaka me Ciria?" 4Ka dok olokke openyo Yekocapat ni, "In bene ibicito kwedwa ka lweny i kom gaŋ Ramot-gilead?" Yekocapat ogamo dog Akab, kabaka me Icrael, kun wacce ni, "An ki in wan acel. Lwakka aye lwakki, ki aguragurana gin aguragurani bene."
5Yekocapat owaco bot kabaka me Icrael ni, "Koŋ ikwoŋ penyo lok ki bot Rwot wek wawiny doge." 6Kabaka Akab ocoko lwak lunebi ducu kacel, ci gucokke miya aŋwen, Owaco botgi ni, "Acit ka lweny i kom Ramot-gilead, nyo pe aciti?" Lunebi gugamo ni, "Tugi cito cut, kabaka, pien Rwot bimiyo i ciŋi." 7Ento Yekocapat dok owaco ni, "Lanebi mo mukene pa Rwot pe kany, wek koŋ dok wapeny doge?" 8Kabaka me Icrael ogamo dog Yekocapat ni, "Pud tye dano mo ma omyero wapenye wek wawiny dog Rwot ki bote, en Mikaya wod pa Imla; ento cwinya dage matek, pien peya otitta kit lok mo maber, en titta lok maracce keken." Yekocapat ogamo ni, "Pe kumeno, kabaka, wek lok kit meno obedi." 9Kabaka me Icrael olwoŋo ladit mo ci owacce ni, "Cit icikel Mikaya wod pa Imla oyotoyot." 10Onoŋo Akab kabaka me Icrael ki Yekocapat kabaka me Juda gubedo wi komkergi ma guruko jor kergi mabeco; gubedo kwede i laro moyo me dino bel ma i ŋet dogcel ma gidonyo kwede i Camaria, kun lunebi ducu gitye ka tito lok i nyimgi. 11Jedekia wod pa Kenaana oyubo cal tuŋ lee ki nyonyo ci owacci, "Rwot owaco kuman ni, ibitwomo jo Ciria kit man macalo dyaŋ twomo wadi ki rune, nio ka ityekogi woko ducu." 12Lunebi ducu gutito lok ma kit meno kun giwacci, "Tugi cito i Ramot-gilead, kabaka ci ibiloyo; Rwot bimiyo i ciŋi."
13Lakwena ma ocito ka lwoŋo Mikaya-ni obino owacci, "Nen ba, Mikaya, lok pa lunebi ducu obedo me cuko cwiny kabaka; pienno wek lokki bene obed ma romki megi, lokki bene obed lok me cuko cwiny." 14Mikaya ogamo doge ni, "Macalo Rwot tye makwo-ni, gin ducu ma Rwot owacca, en aye abilokone." 15Ka Mikaya oo bot kabaka, kabaka openye ni, "Wacit ka lweny i kom Ramot-gilead, nyo pe waciti?" Ogamo ni, "Tugi cito cut, ci ibiloyo; Rwot bimiyo i ciŋi, kabaka." 16Ento kabaka dok owaco ni, "An mono abiciki i nyiŋ Lubaŋa tyen adi ni ilokka lok me ada keken i nyiŋ Rwot?" 17-Ci Mikaya owacci, "Aneno jo Icrael ducu guket woko lijayi i wi godi, macalo romi ma gipe ki lakwat. Dok Rwot bene owacci, 'Jo-ni laditgi peke; wek ŋat acel acel odok gire i pacone ki kuc.' " 18Kabaka me Icrael owaco bot Yekocapat ni, "An pe onoŋo awacci ni, Mikaya pe bitito lok mo maber ma otika, ento bitito maracce?" 19-Mikaya ogamo ni, "Pi meno koŋ dok iwiny lok pa Rwot mono. Abedo ka neno Rwot ma obedo i wi komkerre, kun lwak mony me polo ducu gucuŋ ka ŋete yo tuŋ bade malacuc ki yo tuŋ bade malacam. 20Rwot owacci. 'Aŋa mono ma bibito Akab, wek ocit oto i Ramot-gilead?' Ci giwaco lok mapatpat. 21Lacen kit cwiny mo obino, okato anyim ocuŋ i nyim Rwot kun wacci, 'An aye abibito.' 22Rwot openye ni, 'Ibibite niŋniŋ?' Ogamo ni, 'Abicito ci abibedo cwiny ma lagoba kun aloko ki i dog lunebine ducu.' Rwot ogamo ni 'In ibibite, ci biye lokki. Doŋ icitim kumeno.' 23Kombeddi doŋ inen ka Rwot doŋ otyeko keto cwiny ma lagoba i dog lunebini magi ducu; Rwot doŋ otyeko ciko pi kelo lok marac i komi."
24Jedekia wod pa Kenaana ocito bot Mikaya cok, odoŋo leme ki ciŋe, ci owacci, "Cwiny Rwot dok oa ki i koma niŋniŋ ka okobo oloko boti?" 25Mikaya owaco ni, "Meno ibiniaŋ iye i nino ma ibidonyo i kicika ma i tyelo wek ikanne iye." 26Kabaka me Icrael owacci, "Wumak Mikaya woko, wudwoke cen bot Amon ma laloyo me gaŋ, ki bot Yoaci wod pa kabaka. 27Iciwaco botgi ni, 'Kabaka owaco kuman ni, Wuket dano man i mabuc, dok wumiye ocam cam me mabuc, mugati ki pii keken, nio ka abidwogo paco ki kuc.'" 28Mikaya ogamo ni, "Ka ce idwogo paco ki kuc, ci pe Rwot aye oloko ki i doga." Dok owacci, "Wun rok ducu doŋ wuwiny!"
To pa Akab kabaka me Icrael
(2 Tek 18.28-34)
29Kit meno kabaka me Icrael ki Yekocapat kabaka me Juda gucito i Ramot-gilead. 30Kabaka me Icrael owaco bot Yekocapat ni, "An abirukke macalo dano mo ata ka doŋ acito ka lweny, ento in iruk jorri me ker." Kabaka me Icrael orukke macalo dano mo ata, ka ocito kwede i mony. 31Onoŋo kabaka me Ciria otyeko ciko ludito mony pyeradek wiye aryo ma giloyo gadigadine me lweny ni, "Pe wulweny ki dano mo matidi nyo madit, kono kabaka me Icrael keken." 32Ka ludito mony guneno Yekocapat, guwacci, "Meno aye kabaka me Icrael kikome." Gulokke ka lweny i kome, ci Yekocapat ocako daŋŋe ki mwoc. 33Ka ludito mony me gadigadi lweny guniaŋ ni pe en kabaka me Icrael, gulokke gudok woko cen gubwoto lubo kore. 34Ento dano mo otelo atumme ocelo ata, ci ocelo kwede kabaka me Icrael atura. Atero obaro kin nyonyo me geŋo kore ki nyonyo mukene me geŋo kome ma obedo macalo pok rec. Kabaka owaco bot laryem gadigadine ni, "Lokke idok cen wek ikwanya woko ki i wan lweny, pien ret otyeko maka woko." 35Lweny odoko malyet i nino meno, dok lutic pa Akab gubedo ka jeŋo kome i gadigadine kun wane okemo jo Ciria nio wa otyeno, ka oto. Remo me wan rette omol piny i te gadigadi. 36I kare ma cen doŋ cok poto, dano gucako daŋŋe kun dwangi oromo dye mony ducu ni, "Dano acel acel odok i gaŋŋe. Dano acel acel odok wa i lobone!"
37Kabaka Akab oto kit meno, ci gitero kome i Camaria, giyiko kunnu. 38Gulwoko kom gadigadine i kut me Camaria, ci gwogi gunaŋo remone, ki lukwele bene gulwokke iye, kit ma Rwot owaco-ni. 39Lok kom Akab mudoŋŋe ducu, ki gin ducu ma en otiyo, ki ot ma en ogero ma odeyo ki lak lyec, ki lwak gaŋi ducu ma en ogero, gityeko coyone i buk me Tekwaro pa Luker me Icrael. 40Kit meno Akab oto, oywe kacel ki kwarine. Wode Akajia aye oleyo ka tyene.
Loc pa Yekocapat kabaka me Juda
(2 Tek 20.31–21.1)
41Yekocapat wod pa Aca ocako loyo jo Juda i mwaka me aŋwen me loc pa Akab kabaka me Icrael. 42Yekocapat ocamo ker ma onoŋo mwaka me ditte romo pyeradek wiye abic, ci obedo ka loc i Jerucalem pi mwaka pyeraryo wiye abic. Nyiŋ minne Ajuba ma nya pa Cilki. 43Yekocapat obedo ka lubo kit pa wonne Aca ducu; pe olokke oweko lubo kore, Obedo ka tiyo gin ma nen atir i wan Rwot. Ento wan jogi ma i wi godi pe gimuko woko; dano pud gityero gitumgi i wan jogi, dok giwaŋo iye odok eceta. 44Yekocapat oketo kuc bene i kin en ki kabaka me Icrael.
45Lok kom Yekocapat mudoŋŋe ducu, ki tekke, ki kit ma olwenyo kwede gityeko coyone i buk me Tekwaro pa Luker me Juda. 46Ki awobe ma lutim kwele i kom awobe wadgi i wan jogi ma yam pud odoŋ i kare pa wonne Aca, en oryemogi woko ki i lobone.
47I kare ca onoŋo kabaka pe i Edom.
Lawaŋ kabaka me Juda aye obedo macalo kabakagi.
48Yekocapat omiyo gipayo lwak mel madoŋo me cito i Opir pi omo jabu-gu; ento pe gucito, pien mel gutur woko ducu i Ejion-geber. 49Lacen Akajia wod pa Akab owaco bot Yekocapat ni, "Wek luticca gucit kacel ki luticci i melli," ento Yekocapat okwero gire woko.
50Yekocapat oto, oywe kacel ki kwarine, ci giyike kacel ki kwarine i gaŋ kai pa Daudi. Wode Jekoram aye oleyo ka tyene.
Loc pa Akajia kabaka me Icrael
51Akajia wod pa Akab ocako loyo jo Icrael ki i Camaria i mwaka me apar wiye abiro me loc pa Yekocapat kabaka me Juda, ci obedo ka loyo jo Icrael pi mwaka aryo. 52Obedo ka tiyo gin ma nen marac i wan Rwot, kun bedo ka lubo kit pa wonne ki kit pa minne, ki kit pa Jeroboam wod pa Nebat, ma yam omiyo jo Icrael gubalo. 53Oworo jok Baal, otiyo bote, dok omiyo kiniga omako Rwot Lubaŋa me Icrael kun lubo kit ducu ma yam wonne otiyo kwede.


Nekemia 8:3
3Ejira ocako kwanone i nyimgi, kun ocuŋ okemo dyekal ma i nyim Dogcel me Pii-ni, ocako kwanone odiko nio wa dyeceŋ, kun kwano i nyim co ki mon ducu ki jo ma gitwero niaŋ lokke maber, kun dano ducu guciko itgi ka winyo lok ma i buk me cik.


1 Luker 13:2
2Dano meno ocako lok ki gero kun tito lok pa Lubaŋa i kom ke no tyer. Owacci, "Ai keno tyer, keno tyer, Rwot owaco kuman ni, 'Nen ba, gibinywalo latin laco i ot pa Daudi ma nyiŋe Yocia. Ajwagi me kabedo me woro Lubaŋa ma i wi godi ma gibedo ka waŋo odok eceta i komi en binekogi woko i komi macalo gitum, ki cogo pa dano bene gibiwaŋogi i komi.' "


2 Luker 14:28
28Lok kom Jeroboam mudoŋŋe ducu, ki gin ma otiyo ducu, ki tek mere ducu, ki kit ma yam olwenyo kwede, ki kit ma yam odwoko kwede Damaciko ki Kamat i lobo Icrael, ma onoŋo yam koŋ gubedo i ciŋ Juda, gityeko coyone i buk me Tekwaro pa Luker me Icrael.


Lulevi 5:15
15"Ka dano mo oturo cik pa Lubaŋa kun otimo bal ma pe otimo akaka i kom mot mo maleŋ ma myero en omi bot Rwot, en bikelo gitumme me tiŋo alii bot Rwot, nyok ma kome pe ki mwonyo ma okwanyo ki i kin romi i wel ma iŋolo i cekel me ryal kun ilubo cekel me kabedo maleŋ, obed gitum me tiŋo alii.


Matayo 23:24
24Onoŋo gitamo ni wun aye myero wubed lutel, ento wun lutowaŋ, pe wuŋeyo gin mo. Wuketo cwinywu i lok ma pe pigi tego, ento wubwoto lok ma pigi tego-gu woko. Meno rom macalo wukwanyo lwaŋo ki i pii amatawu, ento wumwonyo kinaga woko kacel ki pii-nu, pien onoŋo pe wuŋeyo ni tye iye!


Daniel 9:26
26I ne mwaka miya aŋwen ki pyeradek wiye aŋwen, ŋat mo ma giwiro gibikwanye woko ma pe dok gibiketo ŋat mo me leyo kakare; ci lwak pa laker ma gikuro binone-ni bijwero gaŋ kacel ki kabedo maleŋ gibalo woko. Agikkine doŋ bibedo macalo pii aluka, ka doŋ lweny bibedo teretere nio wa i agikki; en aye to-piny ma yam gicikoni.


1 Camuel 8
Jo Icrael gulego kabaka
1I kare ma Camuel doŋ oti woko, oketo awobene gubedo luŋolkop pa jo Icrael. 2Nyiŋ wode me kayone Joel, ki nyiŋ wode me aryone Abija; yam gubedo luŋolkop ki i Beer-ceba. 3Ento awobene pe gulubo kite; gubwoto woko, gudok ka yenyo lim. Gubedo ka gamo lim me wilo loyo kop, kun gibalo te pido pa dano woko.
4Ci ludoŋo pa jo Icrael ducu gucokke kacel bot Camuel i Rama, 5-guwaco bote ni, "Nen ba, in doŋ iti woko, dok awobeni pe gilubo kiti. In iket kabaka piwa wek en aye olowa, macalo tye i rok mukene ducu." 6Ento lok meno pe oyomo i Camuel ka guwacci, "Miniwa kabaka wek en aye olowa." Ka Camuel ocako lego Rwot. 7Ci Rwot owaco bot Camuel ni, "Winy dog lwak i gin ducu ma guwaco boti; pien gin pe gukwero in, ento gukwero an, ni pe abed kabaka ma loyogi. 8Kit tim ducu ma gubedo ka timone i koma cakke i nina ma yam akwanyogi iye ki i Ejipt o kwede wa tin, ma gibwoto an gidok ka woro lubaŋa mukene, gitye ka timone i komi bene kit meno. 9Koni doŋ koŋ iwiny doggi; lok acel keken, ber ilok kwedgi kun inyuto botgi atyer kit ma kabaka ma biloyogi bibedo kwede."
10Kit meno Camuel otito lok pa Rwot ducu bot lwak ma gulego kaba ka ki bote. 11Owacci, "Man aye bibedo kit ma kabaka biloyowu kwede; en bitero awobewu ci ketogi i gadigadine me lweny, ki me bedo wegi aguragurane, ki jo ma riŋo i nyim gadigadine. 12Dok en biketo ludito wi monnye ma loyo dano alip, ki ma loyo dano pyerabic, ki jo mukene pi puro potone ki pi kayo kacce, ki pi teto jami lwennye ki jami kom gadigadine. 13En bitero anyirawu ka rubo moo ma ŋwece kur, ki pi tedo cam ki pi tedo mugati. 14En bi mayo pottiwu mabecone woko, ki poto olokwu ki poto jeituni, bitiŋo mi yo bot luticce. 15Bikwanyo dul acel me apar me kalwu ki me olokwu, ci tiŋo miyo bot ludito ticce ki bot luticce mukene. 16Bitero opiiwu ki aŋecawu, ki dyaŋiwu ki kanawu mabecone, ci biketogi ka tiyo ticce. 17En bitero dul acel me apar me romiwu ki dyegiwu, ci doŋ wubibedo opiine. 18I kare meno wubikok giwu i kom kabakawu, ma wun aye wuyero piwu kenwu; ento Rwot pe bidok iye botwu i nino meno."
19Ento dano gukwero winyo dog Camuel, guwaco bote ni, "Pe; wan wabibedo ki kabaka ma loyowa, 20wek wan bene wabed macalo rok mukene ducu, wek kabakawa aye olowa, ci okat anyim pi telo wiwa ki ka lweny piwa i mony." 21Ka Camuel otyeko winyo lok pa lwak ducu, ci odwoko lokke bot Rwot. 22Ka Rwot dok owaco bot Camuel ni, "Winy doggi, imigi kabaka," Camuel dok owaco bot jo Icrael ni; "Doŋ wuciti, ŋat acel acel odok i gaŋŋe."


Ejekiel 38:20
20Man bimiyo rec me nam ducu, winyo, lee tim, ki gin ducu ma lak alaka i ŋom-gu, ki jo ducu ma gibedo i lobo komgi myel pi lworo an. Godi ducu gibicorre gipoto woko piny, ki loŋo-gu bene bipoto woko, dok cel ducu gibicorre gipoto woko i nom.


Ejekiel 42
Odi aryo ma gigerogi cok ki ot pa Lubaŋa
1Dano-nu dok otelo nyima otera i dyekal ma i iye ma tye yo tuŋ acam-mi, ci okela wa i kicika mapol ma onoŋo gukemme ki dyekal me ot pa Lubaŋa ma onoŋo okemme ki ot ma tye yo tuŋ acam-mi. 2Ot man ma onoŋo tye yo tuŋ acam-mi borre onoŋo romo futi miya acel ki pyerabicel, ki lacce onoŋo romo futi pyeraboro. 3Ki tuŋcel onoŋo okemo kabedo ma lacce romo futi pyeradek wiye aryo ma i ŋet ot pa Lubaŋa, ki tuŋcel onoŋo okemo kabedo ka ma gicano iye gweŋ ma i dyekal ma woko. Ot man onoŋo yam gigero i dul adek ma gukubbe malo i wi wadi, dul ot acel acel onoŋo tye ki yo mukemo yo wadi ma donyo i odi ma gukubbe malo i dul adek-ki. 4I nyim kicika magi onoŋo yo tye iye me donyo i ot ki yo tuŋ i iye kunnu, lacce onoŋo romo futi apar wiye abicel ki borre futi miya acel ki pyerabicel; doggolagi ducu onoŋo tye yo tuŋ acam. 5Kicika ma malo onoŋo gigero madiŋ, pien kicika ma piny ki ma i dyere onoŋo gumayo kabedo malac woko ki piny. 6Pien onoŋo gitye odi ma gukubbe malo i dul adek, onoŋo wir bene pe i igi calo wir ma onoŋo tye i dyekal ma woko-ni, Mumiyo kicika ma malo gidiyo woko obedo madiŋ makato kicika ma gucuŋ i ŋom ki ma i dyere-gu. 7Onoŋo bene tye cel ki woko ma opimme ki kicika ducu atir, kun okemo yo tuŋ dyekal ma woko, doŋ ka ma okemme ki kicika onoŋo borre romo futi pyeraboro. 8Kicika ma onoŋo tye i kom dyekal ma woko onoŋo bocogi romo futi pyeraboro, kun kicika ma okemo ot pa Lubaŋa-gu bocogi onoŋo romo futi miya acel ki pyerabicel. 9Ki yo tuŋ piny i te kicika magi onoŋo tye iye doggola me donyo yo tuŋ wokceŋ, ka onoŋo dano gidonyo i igi ki yo tuŋ i dyekal ma woko, 10ka ma cel ma tye yo tuŋ woko ocakke ki iye.
Onoŋo tye kicika mogo bene yo tuŋ acuc ma gukemme ki dyekal dok gukemme ki ot madit-ti, 11onoŋo yo bene tye i nyimgi. Onoŋo giromrom ki kicika ma gitye yo tuŋ acam, ma bocogi ki lacgi bene rom, ki kit ma gigerogi kwede bene rom, wa doggolagu ducu girom. 12Onoŋo tye doggola me donyo yo tuŋ wokceŋ ki piny i te kicika ma gitye yo tuŋ acuc, ka ma dano donyo ki iye tuc i yo, ki dok cel ma opoko kingi onoŋo okemme kwedgi.
13Dano-nu dok owacca ni, "Kicika magi ducu ma tye yo tuŋ acam ki kicika ma gitye yo tuŋ acuc ma gukemme ki dyekal-li gin aye kicika maleŋ, I kicika magi en aye ajwagi ma gidonyo ka tic i nyim Rwot gicamo iye gityer maleŋ makato ducu, Kunnu aye giketo iye gityer maleŋ makato ducu, gityer me moko kwon, gitum pi bal, ki gitum pi tino alii, pien kabedo meno aye kabedo maleŋ. 14Ka inen ajwagi doŋ gudonyo i kabedo maleŋ, pe gibia gikato woko ki iye gicito i dyekal ma woko laboŋo weko boŋŋigi ma giruko ka gitye ka tic kunnu, pien boŋŋi magi gileŋ. Gibiruko boŋŋi mukene ma pud peya noŋo gucito cok ki kabedo ka ma lwak gicokke iye."
Kit ma gipimo kwede kabedo murumo ot pa Lubaŋa
15Lacen ka doŋ dano-nu otyeko pimo kabedo ma tye yo tuŋ i iye murumo ot pa Lubaŋa, ci otelo nyima otera wadonyo ki i dogcel ma okemo yo tuŋ wokceŋ, ci ocako pimo kabedo ma orumo ot pa Lubaŋa ki woko. 16Opimo kabedo ma tye yo tuŋ wokceŋ ki lagada me pimo piny, ci opimo ki lagada meno oromo futi miya aboro. 17Ka olokke dok opimo kabedo ma tye yo tuŋ acam, opimo ki lagada me pimo piny oromo futi miya aboro. 18Ka dok olokke opimo kabedo ma tye yo tuŋ acuc, opimo ki lagada me pimo piny oromo futi miya aboro. 19Lacen olokke yo tuŋ potoceŋ ci opimo ki lagada lapim piny oromo futi miya aboro. 20Opimo twoke aŋwen ducu. Onoŋo bene tye cel murumo woko, ma borre romo futi mi ya aboro ki lacce bene futi mi ya aboro, wek opok kin kabedo maleŋ ki kabedo me nino ducu.


Wel 21
Jo Kanaan gulwenyo kom jo Icrael
1-Ka kabaka me Arad, ma en Lakanaan ma bedo i Negeb, owinyo ni jo Icrael gibibino ki i yo Atarim, ci olwenyo komgi, oyako jo mogo woko ki i kingi. 2Ci jo Icrael gukwoŋo kwoŋ bot Rwot kun giwaco ni, "Ka ibimiyo jo man i ciŋwa ada, ci wan wabidyerogi i ciŋi, wabijwero gaŋigi woko liweŋ." 3Rwot owinyo lega pa jo Icrael, omiyo guloyo Lukanaan, ci gin gudyerogi i cin Rwot kacel ki gaŋigi, gujwero woko; mumiyo nyiŋ kabedo meno gilwoŋo ni Korma*.
Twol ma giteto ki mola
4-Jo Icrael gua ki i te got Kor, gucako lubo yo ma cito i Nam Makwar, kun girabo lobo Edom. Ci cwiny dano oballe woko ma gitye iyo, 5-gucako loko lok akeca i kom Lubaŋa ki, i kom Moses kun giwaco ni, "Piŋo wukwanyowa woko ki i Ejipt wek wato i tim? Cam pe, pii bene pe, owinywa ocido woko ki cam ma konnye pe-ni." 6Rwot ocwalo twol ma kwirgi kec i kom lwak, ci gucako toŋo dano; jo Icrael guto mapol. 7Dano gubino bot Moses, guwaco ni, "Doŋ watyeko balo, pien waloko lok akeca i kom Rwot ki i komi. Leg Rwot wek okwany twol woko ki i kinwa." Ci Moses olego pi lwak. 8Rwot owaco ki Moses ni, "Tet cal twol ma kwirre kec-ci, iket iŋab malo i kom tal; ci dano ducu ma twol otoŋo, ka oneno kome, ci bedo kwo." 9-Kumeno Moses oteto twol mola, oŋabo malo i wi tal; ci ka twol otoŋo dano mo en neno kom twol mola, ci kwo.
Jo Icrael gurabo lobo Moab
10Jo Icrael gucako wot, ci gugony i Obot. 11Dok gua woko ki i Obot, gugony i Iye-abarim, i tim ma okemo Moab, yo tuŋ wokceŋ. 12Dok gua ki kunnu, gumedo wot, gugony i nota me Jered. 13Gua ki kunnu, gumedo wot, gugony loka kulu Amon, ma tye i dye tim, ma oa wa i waŋ lobo pa jo Amor, Amon en aye waŋ lobo pa jo Moab, ma i kin Moab ki jo Amor. 14En aye ka ma giwaco i Buk me Lweny pa Rwot ni,
"Waeb ma i Cupa,
ki nota me Amon ducu,
15ki luŋ me nota mapol
ma oyarre nio wa i kabedo ma gilwoŋo ni Ar,
ojeŋŋe wa i waŋ lobo me Moab."
16Gua ki kunnu, gubino i Beer*. En aye waŋ it ma yam Rwot owaco iye bot Moses ni, "Cok lwak kacel, wek ami pii botgi." 17I kare meno jo Icrael guwero wer man ni,
"Gunnye malo, in waŋ it! Wakoro ki wer!
18Man waŋ it ma luker gukwinyo,
ma twoni ma i lwak gugolo matut ki tal ker ki odoogi."
Ka dok gua i dye tim, gucito i Matana 19Nia i Matana gucito Nakaliel, ki nia ki kunnu gucito Bamot. 20Nia ki kunnu gucito i nota ma otoŋŋe i lobo Moab, i te lacol got Piciga, ma neno piny tuŋ tim aroo.
Jo Icrael guloyo Cikon kabaka pa jo Amor
(Nwo 2.26-37)
21Jo Icrael gucwalo lukwena bot Cikon, kabaka pa jo Amor, ma giwaco ni, 22"Ber iwek wawok ki i lobowu, Pe wabiŋak wawok ki i poto mo, nyo i poto olok, pe wabimato pii ma i waŋ it. Wabimol ma walubo gudo pa Kabaka madit-ti nio ka wawok wakato waŋ lobowu." 23Ento Cikon pe oye ni jo Icrael guwok ki i lobone. Ocoko jone ducu, ogurogi kacel, ci ocito ka lweny i kom jo Icrael i tim. Ka oo i Jakaj, ocako lweny i kom jo Icrael. 24Ento jo Icrael guneko jone mapol ki pala lucwan, ci gucamo lobogi cakke ki i kulu Amon o kwede wa i Jajer ma tye i waŋ lobo pa jo Ammon. 25Jo Icrael gumako gaŋi ducu pa jo Amor, gucako bedo iye, i Kecbon ki i gaŋi matino ducu ma i ŋete. 26Kecbon onoŋo obedo gaŋ kai pa Cikon kabaka pa jo Amor. Cikon yam con koŋ olwenyo i kom kabaka pa jo Moab ci okwanyo lobone woko ducu ki i ciŋe nio wa i Amon. 27Mumiyo lurot wer giwaco ni,
"Wubin i Kecbon, gaŋ kai pa Cikon!
Wek giger odoco, giyub ocuŋ matek.
28-Pien mac yam oa ki i Kecbon,
olyel matek kun oa ki i gaŋ kal pa Cikon.
Owaŋo gaŋ Ar pa jo Moab,
ma gin rwodi me wi godi me Amon.
29Can madwoŋ opoto i komi, in Moab!
Wuto wutum woko do, wun lwak pa Kemoc!
Jok Kemoc omiyo awobene guriŋo gularo komgi,
oweko anyirane giyako
gitero i ciŋ Cikon kabaka pa jo Amor.
30Kit meno likwayogi gityeko woko
nia ki i Kecbon nio wa i Dibon.
Wajwero piny woko nio ka mac
oryeyo piny wa i Medeba."
Jo Icrael guloyo Og kabaka me Bacan
(Nwo 3.1-11)
31Kit meno jo Icrael gubedo i lobo pa jo Amor. 32Ka dok Moses ocwalo dano ka roto Jajer. Gumako gaŋi matino ma i ŋete, ci guryemo jo Amor ma gibedo kunnu. 33Ka gulokke, gudok yo tuŋ Bacan. Ci Og kabaka me Bacan ocorre ka lweny i komgi, en ki lwakke ducu, ci lweny ogeto i Edrei. 34Ento Rwot owaco bot Moses ni, "Pe ilwore; pien atyeko miye i ciŋi, en ki lwakke ducu, ki lobogi bene. Ibitimo en kit ma itimo i kom Cikon kabaka pa jo Amor ma yam obedo Kecbon." 35Kit meno jo Icrael guneko Og ki awobene ducu, gujwero lwakke ducu nid waŋ ma ŋat acel mo pe odoŋ mubwot makwo; ci gucamo lobogi woko.


Esta 4
Esta oye bako doge pi Lujudaya
1Ka Mordekai oŋeyo gin mutimme ducu, oyeco boŋŋine woko ci ocako ruko boŋo cola ki onyo buru i wiye, ocito kwede i dye gaŋ madit, kun daŋŋe ki koko ki cwercwiny. 2Ocito kwede wa i dogcel pa kabaka; noŋo cik okwero ni dano ma oruko boŋo cola pe odony i cel pa kabaka. 3I dul lobo acel acel, ma lok pa kabaka oo botgi ki cik man, obedo kumo madit mada i kin Lujudaya, Guri kec, gukok, gukumo, ci polgi guruko boŋo cola kun gubuko wigi ki buru.
4I kare ma aŋeca pa Esta ki luticce ma gikolo gubino gutitte, daker oninnye mada ki cwercwiny, ci en ocwalo boŋŋi ni Mordekai oruki wek oluny boŋo cola woko, ento Mordekai pe ogamogi. 5Lacen Esta olwoŋo Atak, ŋat acel i kom lutic pa kabaka ma gikolo, ma onoŋo gimiyo bote me bedo laor, ci ocwale ka penyo Mordekai gin aŋo mutimme, piŋo en timo kumeno. 6Atak ocito bot Mordekai i dye bar malac me gaŋ madit, i nyim dogcel pa kabaka. 7Mordekai otitte gin ducu mutimme i kome, ki wel lim kikome ma Aman ocikke me culone i ot kano lim pa kabaka pi neko Lujudaya. 8Mordekai bene omine kopi me waraga me cik ma gipoko i Cuca pi nekogi, wek en onyut ki Esta, oniaŋ lok meno, wek ocik Esta ni ocit bot kabaka obak doge, wek kabaka otim kica ki jo me rokke. 9Ci Atak ocito otito lok man ki Esta kit ma Mordekai owacce-ni. 10Cutcut Esta oloko ki Atak kun cwalo kwena bot Mordekai ni, 11"Lutic pa kabaka ducu ki dano ma i dul lobo ducu ma i te locce giŋeyo ni kit dano mo, laco nyo dako, ma ocito bot kabaka, ka odonyo wa i dyekal ma i iye ma pe gilwoŋe alwona, tye mere cik acel keken ma omako dano ducu, ni, dano-nu myero ginek woko, kono nyo ka kabaka oilo odoo kerre me jabu tuŋ bote, en aye twero kwo, Ento an pud peya gilwoŋa i nyim kabaka pi nino pyeradek kulu." 12Ci gitito ki Mordekai lok ma Esta owaco. 13Mordekai odwoko lok ni gitit bot Esta ni, en pe otam ni etye i gaŋ kal pa kabaka nyo miyo ebiloyo makato Lujudaya mukene ducu. 14Pien ka eliŋ i kare ma kit man kony ki lar bibino bot Lujudaya ki i kabedo mukene, ento en ki ot pa wonne gibito woko. Aŋa kono ma ŋeyo ka nyo gimiyo en odoko daker pi kare macalo man? 15Esta owacci, "Titu ki Mordekai ni, 16ocit ogur Lujudaya ducu ma gitye i Cuca kacel, gucak ri kec pira, pe gucam gin mo dok pe gumat gin mo pi nino adek dyewor ki dyeceŋ. An bene ki aŋecana wabiri kit macalo gin giri-ni. Ci doŋ abicito bot kabaka kadi bed cik okwero. Ka doŋ ato, ci wek ato." 17Mordekai ocito otiyo ducu kit ma Esta ocike kwede, kwede.


Nwoyo Cik 11
Dit pa Lubaŋa
1"Mar Rwot Lubaŋani, lub cikke i kare ducu, cik mapatpat ma oketo ki oŋon me cikke ki lok ma en oŋolo ducu. 2Tin doŋ wutam, (pien pe atye ka lok ki litinowu ma yam pe giŋeyo dok ma pe guneno), wutam kit ma Rwot Lubaŋawu opwonyowu kwede pi tiro kitwu, wutam pi ditte ki bade matek ki ciŋe ma oryeyo-ni, 3-ki lwak lanyut ki ticce ma otiyo i Ejipt i kom Parao kabaka me Ejipt ki i kom lobone ducu; 4-ki gin ma otimo i kom mony pa jo Ejipt ki i kom aguraguragi ducu ki gadigadigi, ki kit ma yam omiyo pii me Nam Makwar omwonyogi woko i kare ma giryemo korwu-ni, ki kit ma Rwot otyekogi woko kwede nio wa i kare man. 5Dok wutam gin ma yam otimo i komwu i tim nio ka wubino wuo i kabedo man; 6-wupo bene gin ma en otiyo i kom Datan ki Abiram ma awobe pa Eliab wod pa Reuben; ki kit ma yam lobo oŋamo kwede doge ci omwonyogi woko ki jo ma i otgi ducu ki kemagi ducu; 7pien wutyeko neno ki waŋwu tic madito ma Rwot yam otiyo ducu.
Gum ma binen i lobo ma Rwot ocikke me miyogi
8"Wumak cikka ducu ma acikowu kwede tin-ni, wek wubed ki tek me cito i lobo ma wubicito loka ca ka camone obed mewu, wucam, 9dok wek wuri pi kare malac i lobo ma yam Rwot okwoŋo pire bot kwarowu, ni ebimiyogi wa ki likwayogi bene, en lobo ma mol cak ki moo kic. 10Pien lobo ma wubidonyo iye ka camone-ni pe rom ki lobo Ejipt ka ma yam wua iye-ni, ka ma yam wucoyo iye kodiwu ka dok wubaro waŋ piine ki tyenwu, macalo poto dek ma gicamo pote-ni. 11Ento lobo ma wucito loka ca ka camone obed mewu obedo lobo godi ki nota-gu, ma mato pii kot ma cwer a ki i polo; 12en aye lobo ma Rwot Lubaŋawu gwoko; waŋ Rwot Lubaŋawu bedo i kome nino ducu, nia i acakki mwaka o wa i agikki mwaka ducu.
13-"Ka wubilubo cikka ducu ma acikowu kwede tin-ni, ni wumar Rwot Lubaŋawu, wuti bote ki cwinywu ducu ki tipowu ducu, 14ci en bimiyo kot cwer i lobowu i karene, i poto kot ki kot oro-gu, wek wucek kalwu ki koŋo vinowu ki moowu. 15Dok en bimiyowu lum i oletwu me cam pa lim makwo, miyo wubinoŋo, cam ma yeŋowu. 16Wugwokke wek pe gibwolwu, miyo wulokke: wubarre woko, wutiyo bot lwak lubaŋa mukene, wuworogi bene, 17miyo kiniga mako Rwot i komwu, ci geŋo polo, juko kot pe cwer, miyo lobo pe ceko cam, ci wuto wutum woko oyotoyot ki i lobo maber ma Rwot bimiyowu-ni.
18"Wubiketo lok magi ducu i cwinywu ki i tamwu; wubitweyogi i ŋut ciŋwu obed me lanyut, dok gubed me atweya i dye tur nyimwu. 19Wupwony litinowu ki lok magi, wubed ka lok komgi ka wubedo i odiwu, ka wutye ka wot i yo, ka wubuto piny ki ka wua malo. 20-Dok wuco lok magi i yat doggola odiwu, ki i dog gaŋwu, 21wek wun ki likwayowu wuri pi mwaka mapol i lobo ma yam Rwot okwoŋo pire bot kwarowu ni ebimiyogi pi kare ducu ma polo pud bibedo malo ka wi lobo. 22Ka ce wubigwokke wek wulub cik man ducu ma atye ka cikowu kwede ni wulubi, kun wumaro Rwot Lubaŋawu, ma wulubo yone ducu, ma wucuŋ i kome matek, 23ci Rwot biryemo rok mukene woko ducu ki i nyimwu, miyo wucamo lobo pa rok madito ki matego makatowu. 24-Kabedo ducu ma tyenwu binyono bibedo mewu; ci lobo ma wubiloyo bibedo nia wa i tim nio wa i Lebanon, ki nia wa i Kulu, ma en aye kulu Euprate, nio wa i nam ma yo tuŋ potoceŋ. 25Pe tye dano mo ma bicuŋ i nyimwu; Rwot Lubaŋawu biketo lworo ki atiba piwu i kom lobo ducu ma tyenwu binyonone, kit ma yam ocikowu kwede-ni.
26"Nen, tin aketo i nyimwu gum ki ceno dano: 27gum bibino ka ce wulubo cik pa Rwot Lubaŋawu ma atye ka cikowu kwede tin-ni, 28ci ceno dano bi bino ka ce pe wulubo cik pa Rwot Lubaŋawu, ento noŋo wulokke, wubarre woko nia ki i yo ma acikowu kwede tinni ci dok wulubo kor lubaŋa mukene ma yam pe wuŋeyo. 29-Ka Rwot Lubaŋawu doŋ okelowu i lobo ma wubicito iye ka camone-ni, ci wubiketo gum obed i kom got Gerijim, ki ceno dano bibedo i kom got Eba!. 30Gin godi-nu gitye loka Jordan, ma but piny yo tuŋ potoceŋ, tuŋ ka ma ceŋ poto iye-ni, i lobo pa jo Kanaan ma gibedo i Araba, ma okemo Gilgal, ma ka ŋet yadi kworo me More; 31Wubiŋolo Jordan, wukato loka ca ka camo lobo ma Rwot Lubaŋawu bimiyowu. Ka doŋ wucamo, ma wubedo iye, 32ci wugwokke wek wulub cik ki oŋon me cikke ducu ma doŋ aketo i nyimwu tin-ni.


Jeremia 44:7
7"Pi meno an Rwot me mony, Lubaŋa pa Icrael, kombeddi apenyowu gin aŋo mumiyo wutimo gin marac madit macalo man i komwu kekenwu. Wun wumito kelo can i kom co ki mon, i kom litino ki litino lukere, wek ŋat mo obed pe ma bidoŋ ki i kin lutuwu i lobo Juda?


Jeremia 46:27
Rwot bilaro jone
27"Pe wulwor, wun likwayo pa laticca Yackobo;
wun jo Icrael, cwinywu pe myero oballe woko.
Abilarowu ki i lobo ca ma tye ka mabor-ri,
abilaro likwayowu bene ki i lobo ma yam giterogi iye i opii.
Likwayo pa Yakobo gibidwogo cen ci gibedo mot ki kuc;
ŋat mo pe bimiyo gibedo ki lworo.


2 Tekwaro 32:21
21Ci Rwot ocwalo lamalaika cut, ma otyeko twoni oteka lweny ki ludito wi mony ki ludito mukene woko ducu ki i gony pa kabaka me Aciria, Kit meno en odok i lobone ki lewic ma waŋe olwal woko. I kare ma en obino odonyo i ot pa lubaŋane, litinone ma en onywalogi gutone ki pala lucwan guneke woko kenyo.


Nekemia 10:33
33Wabimiyo jami magi pi woro Lubaŋa; mugati me aketa i nyim Rwot, gityer me moko kwon pi nino ducu, ki gityer me gitum awaŋa me nino ducu, gityer maleŋ pi nino me cabit ducu, nino madito me por dwe, nino madito ma giciko ducu, jami maleŋ-gu ducu, ki gitum me bal pi kwanyo bal pa jo Icrael, ki jami ma mitte pi tic ducu ma gitiyo i ot pa Lubaŋa.


Jeremia 3
Jo Icrael girom ki dako ma lakwele
1Rwot owaco ni,
"Ka laco mo oryemo dakone woko,
ce dakone oa ki bote ocito woko,
ci doŋ odoko dako pa laco mukene,
cware mukwoŋo-ni pud dok bidok bot dako-nu?
Ci meno pe bimiyo lobo nyobbe woko ki bal twatwal?
Ibedoka timotimkwele ki jo mapol;
ci dok pud itwero dwogo bota adada?
2"Tiŋ waŋi malo wek inen cere mutiŋŋe malo mabor-gul
Wi cere mene mudoŋ ma pe co obuto kwedi iye?
I ŋet yo ducu ibedo ka kuro pacogi ducu ma gimari-ni
calo Laarab mo ma bedo i dye tim.
Doŋ ibalo lobo woko ki tim kwele kwele me malayani-ni.
3Mumiyo kadi kot bene doŋ ojukke woko,
ki kot me oro ma onoŋo myero ocwer bene doŋ pe;
ento tarwaŋ pud omoro waŋi i tim me kwele,
ikwero woko ni lewic pe omaki.
4Pud pe ilwoŋa kombeddi ni,
'Wora, in ibedo larema nia wa ka tinona'?
5Kun itamo ni, 'En pe bibedo ki
kiniga i koma nakanaka,
pe bibedo ki akeca nio wa i agikki.'
Nen, in doŋ iloko,
ento kono doŋ ityeko timo kit bal ducu macalo itwero."
6-I kare pa kabaka Yocia, Rwot owaco bota ni, "Doŋ ineno gin ma Icrael ma pe genne-ni otiyo, kit macalo obedo ka cito kwede i wi godi maboco ki i te yadi muluk-gu kun timo iye tim kwele kwelene? 7Abedo ka tamone, ni 'Ka doŋ en otyeko timo timme ducu ci en bidwogo bota'; ento en pe omed de ki dwogo cen, kadi laminne Juda ma jone lugoba-ni bene oneno. 8Kadi bed Juda oneno ni laminne Icrael obedo ka timo abor twatwal i nyima, en gin mumiyo yam aryeme woko kun amiyo bote waraga ma nyuto ni doŋ apokke woko kwede, ento Juda lacarcar-ri pe obedo iye ki lworo mo wacel. En bene ocito obedo ka timo tim me kwele kwele. 9Pien onoŋo tim me kwele obedo gin mayot ki tuŋ bote, omiyo obalo lobo woko ki bedo ka timo abor ki got wa ki yat-gu. 10Ento pi lok man ducu Juda ma laminne ma lacarcar-ri pe olokke odwogo bota ki cwinye ducu, ento odwogo i nyima ki kome keken, man Rwot ma owaco."
11Rwot owacca ni, "Icrael ma pe genne-ni balle nen nok i waŋa kato pa Juda ma jone lugoba-ni. 12Cit ituc lok magi i but piny yo tuŋ acam, kun iwacci,
'Dwog cen, in Icrael ma pe genne-ni,
man Rwot ma owaco.
Pe abineni ki kiniga, pien an lakica mada.
Kiniga pe bimaka nakanaka. Man Rwot ma owaco.
13Ye balli keken,
ni ityeko jemo woko i kom Rwot Lubaŋani,
ci ikeyo berri woko i kin lubaŋa pa lurok,
kun ibedo ka worogi i te yadi ducu muluk-gu,
dok bene pe ibedo ka winyo lokka,
man Rwot kikome ma owaco.
14" 'Wudwog cen, wun litino ma pe genne,
Rwot ma owaco; pien an laditwu;
abikwanyowu, kun akwanyo dano acel ki i gaŋ acel acel,
ki jo aryo ki i kaka acel acel, ci abikelowu i Cion.
15" 'Abimiyo botwu bene lukwat ma yomo cwinya, wek gukwawu, ma gipitowu kun gitye ki ŋec wa ki niaŋ maber. 16Ka ce doŋ inen ni wunya i lobo ma welwu omedde i kare meno, man Rwot ma owaco, pe dok gibibedo ka lwoŋo nyiŋ canduk me gicikke pa Rwot. Pe dok wubitamo pire, pe wubipo pire, dok bene pe gibiyubo odoco. 17I kare meno doŋ gibilwoŋo Jerucalem ni komker pa Rwot, ci rok ducu gibicokke iye i nyim Rwot, kun pe dok gilubo tam maraco i cwinygi matwal, ŋutgi bene pe doŋ bibedo nwaŋ. 18I kare meno jo me ot pa Juda gibiribbe woko kacel ki jo me ot pa Icrael, ci gibia kacel ki i lobo ma tye yo tuŋ acam gibino i lobo ma yam amiyo bot kwarogi me bedo gipinygi.
19" 'Abedo ka tamo kit macalo abiketowu kwede i kin litinona,
kun amiyowu bene lobo ma yomo cwinywu,
gipiny maber makato lobo pa rok mukene ducu.
Dok abedo ka tamo ni gwok wubilwoŋa ni an a Wonwu,
dok ni pe wubilokke wuweko luba.
20Adada, kit macalo dako ma pe lagen weko kwede cware,
wun bene wubedo laboŋo gen i koma kit meno,
wun jo me ot pa Icrael,
man Rwot ma owaco.' "
Jo Icrael gubedo ka woro jogi
21Dwan dano ma kok tye ka winnye
ki i wi cere mubedo barbar,
kun pido kwede pi litino pa Icrael,
pien guŋak woko ki i yogi,
wigi doŋ otyeko wil woko i kom Rwot Lubaŋagi.
22"Wudwog cen bota, wun litino ma wupe ki gen,
an aye ma abicaŋo cwinywu ma pe ki gen-ni woko."
"Nen, wabino boti;
pien in aye i Rwot Lubaŋawa.
23Adada kony mo pe ginoŋo ki i wi got
ka ma woo pa lwak dano winnye a ki iye-nu.
Adada larre pa Icrael tye bot Rwot Lubaŋawa.
24"Ento cakke wa ka tinowa tim me lewic ocamo gin ducu ma yam kwarowa guyelle pigi, dyegigi ki romigi, dyaŋigi, awobegi ki anyiragi. 25Weku doŋ wabutu piny ki lewicwa-ni, wek tim maraco me lewic ma watimo aye oum komwa woko; pien doŋ watyeko timo bal i kom Rwot Lubaŋawa, waŋ kacel ki kwarowa, cakke wa ka tinowa o kwede wa onyoo. Dok bene pe wabedo ka lubo lok pa Rwot Lubaŋawa."


1 Jo Korint 14:26
Lok ducu giti maber kore ki kore
26Lokke doŋ tye niŋniŋ, utmegina? Ka wucokke kacel, dano acel acel noŋo tye ki gin mo; ŋat mo noŋo tye ki wer, mo tye ki pwony, mo tye ki lok ma ginyutte, mo dumo leb mapatpat, ki mo mukene noŋo ŋeyo gonyo te lokke. Gin-nu ducu myero otimme i yo ma konyo doŋo jo muye Kricito.


Jeremia 42:18
18"Rwot me mony, Lubaŋa pa Icrael, owaco kuman ni, Kit macalo yam atoyo kinigana ki akemona i kom jo ma gibedo i Jerucalem, kit meno bene abionyo akemona woko i komwu ka ce wucito i Ejipt. Wubidoko lok lacen dano, gin ma kelo lworo madwoŋ, ki gin ma dano gibedo ka loko lok aŋec i komgi. Pe dok wubineno kabedo man matwal.


2 Luker 14
Loc pa Amajia
(2 Tek 25.1-28)
1I mwaka me aryo me loc pa Yoaci wod pa Yoakaj kabaka me Icrael, en aye Amajia wod pa Yoaci kabaka me Icrael ocako iye loc. 2Ocamo ker ma mwaka me ditte oromo pyeraryo wiye abic, ci obedo ka loc pi mwaka pyeraryo wiye aboŋwen ki i Jerucalem. Minne nyiŋe Yekoadin me Jerucalem. 3En obedo ka tiyo gin ma nen atir i wan Rwot, ento pe obedo rom ki kwarone Daudi; en obedo ka tiyo gin ducu kit ma wonne Yoaci yam obedo ka tiyone. 4Ento wan jogi ma i wi godi pe omukogi woko; lwak pud gumedde ka tumo gitum ki waŋo odok eceta i wan jogi ma i wi godi. 5Ka kerre doŋ omoko, ci oneko luticce woko ma yam guneko wonne-ni. 6-Ento pe oneko litino pa lunek-ki, kit macalo gicoyo i buk me cik pa Moses, ka ma yam Rwot ociko ni, "Won latin pe gibineko pi bal pa wode, nyo latin pi bal pa wonne; ento dano acel acel bito pi balle kikome."
7En yam onekojo Edom ma giromo alip apar ki Lnota me kado, ka oloyo Cela ki mony, ocako lwoŋo ni Jokteel, ci obedo nyiŋe nio wa onyoo.
8Dok Amajia ocwalo lukwena bot Yekoac ma wod pa Yekoakaj, wod pa Yeko, kabaka me Icrael, kun wacce ni, "Bin wek wacam co wanenne waŋ ki waŋ." 9Yekoakaj odwoko lok bot Amajia kabaka me Juda ni, "Yam okuto mo ma i wi Lebanon ocwalo kwena bot yat cedar me Lebanon kun wacci, 'Miya nyari wek anyom ki woda.' Ci lee tim mo me Lebanon ma owok ki kunnu onyono okuto piny. 10In iloyo Edom ada, ci omiyo wii opii mada. Bed ki deyo meno rommi, ci ibed kwede wa i paconi. Piŋo irobo dog dano me kelo ayela i komi, miyo ipoto wa ki Juda kacel kwedi?"
11Ento Amajia pe owinyo. Omiyo Yekoakaj kabaka me Icrael ocito, ci en ki Amajia gucamo co gunenne kekengi i lweny i Bet-cemec, ma gaŋ me Juda. 12Icrael ocako loyo Juda, ci dano acel acel oriŋo woko i pacone.
13Yekoac kabaka me Icrael omako Amajia kabaka me Juda wod pa Yekoac ma wod pa Akajia ki i Bet-cemec, ka ocito wa i Jerucalem ci omuko cel me Jerucalem ma romo yadi miya aryo kulu, nia ki i dogcel pa Epraim nio kwede wa i dogcel ma i twok gaŋ. 14Oyako jabu ki ryal ducu ki atabo-gu ducu ma onoŋo i ot pa Rwot, ki i ot kano lim ma i ot pa kabaka, kacel ki jo ma gimako me akoka, ci odok kwede wa i Camaria.
15Lok kom Yekoac mudoŋŋe ducu ma en otiyo, ki tekke ducu, ki kit ma yam olwenyo kwede ki Amajia kabaka me Juda, gityeko coyone i buk me Tekwaro pa Luker me Icrael. 16Yekoac oto, oywe kacel ki kwarine, ci giyiko i Camaria kacel ki luker me Icrael. Wode Jeroboam aye oleyo ka tyene.
17Ka Yekoac kaba ka me Icrael oto, ci Amajia kabaka me Juda koŋ dok obedo kwo mwaka apar wiye abic. 18Lok kom Amajia mudoŋŋe ducu gityeko coyone i buk me Tekwaro pa Luker me Juda. 19Jo mogo gucako piro lok i kom Amajia ki i Jerucalem, ci olwi oriŋo woko i Lakic. Ento gucwalo dano i kore wa i Lakic, ci gineke woko ki kunnu. 20Gukelo kome ki aguragura, ci giyiko i Jerucalem kacel ki kwarine i gaŋ kal pa Daudi. 21Ci lwak ducu ma i Juda gutiŋo Ajaria* ma mwaka me ditte romo apar wiye abicel, ci guketo en kabaka ka leyo ka tyen wonne Amajia. 22En aye ogero Elat ka odwoko cen bot Juda ki i ŋe to pa kabaka, ma doŋ oywe kacel ki kwarine.
Loc pa Jeroboam me aryo kabaka me Icrael
23I mwaka me apar wiye abic me loc pa Amajia wod pa Yoaci kabaka me Juda, en aye Jeroboam wod pa Yoaci kabaka me Icrael ocako iye loc ki i Camaria, ci obedo ka loc pi mwaka pyeraŋwen wiye acel. 24Obedo ka tiyo gin ma nen marac i waŋ Rwot; pe obwoto lubo lwak bal pa Jeroboam wod pa Nebat, ma en omiyo jo Icrael bene gubalo-ni. 25-En odwoko waŋ lobo Icrael kit ma yam tye-ni cakke ki i yo ma donyo i Kamat nio kwede wa i nam ma i Araba, kit macalo Rwot Lubaŋa pa Icrael yam owaco, ma oloko ki i dog laticce lanebi Yona wod pa Amittai, ma gaŋŋe Gat-keper. 26Pien Rwot onoŋo oneno atwom pa jo Icrael odoko kec twatwal, pien ŋatti mo pe odon kunnu, kadi opii nyo anywalli, dok lakony Icrael mo bene peke. 27Ento Rwot pe yam owacci ebijwayo nyiŋ Icrael woko ki piny i te polo, omiyo olarogi ki ciŋ Jeroboam wod pa Yoaci.
28Lok kom Jeroboam mudoŋŋe ducu, ki gin ma otiyo ducu, ki tek mere ducu, ki kit ma yam olwenyo kwede, ki kit ma yam odwoko kwede Damaciko ki Kamat i lobo Icrael, ma onoŋo yam koŋ gubedo i ciŋ Juda, gityeko coyone i buk me Tekwaro pa Luker me Icrael. 29Ci Jeroboam oto, oywe kacel ki kwarine; wode Jekaria aye oleyo ka tyene.